http://www.thaigov.go.th

 วันนี้ (26 กุมภาพันธ์ 2562) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติการอาชีวศึกษา (ฉบับที่ ..) พ.ศ. ….

 2. เรื่อง ร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์

 มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัด ระเบียบในการนำเข้ามาในราชอาณาจักร (ฉบับที่ ..) พ.ศ. ….

|  |
| --- |
| **เศรษฐกิจ- สังคม** |

 3. เรื่อง ขอรับการจัดสรรงบประมาณรายจ่ายประจำปีงบประมาณ พ.ศ 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายสำหรับ โครงการผลิตบัณฑิตพันธุ์ใหม่ฯ

 4. เรื่อง มาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อ เพื่อผู้ประกอบการใหม่และผู้ประกอบการเทคโนโลยีนวัตกรรม (Start-up & Innobiz)

 5. เรื่อง การปรับปรุงแผนการบริหารหนี้สาธารณะประจำปีงบประมาณ 2562 ครั้งที่ 1

 6. เรื่อง ขออนุมัติดำเนินโครงการระบบรถไฟชานเมือง (สายสีแดง) ช่วงตลิ่งชัน - ศาลายา และสถานีเพิ่มเติม 3 สถานี (สถานีพระราม 6 สถานีบางกรวย - กฟผ. และสถานี บ้านฉิมพลี) และช่วงรังสิต – มหาวิทยาลัยธรรมศาสตร์ ศูนย์รังสิต

 7. เรื่อง การปรับเพิ่มเงินลงทุนและเปลี่ยนแปลงรายละเอียด โครงการโรงไฟฟ้าเพื่อ ทดแทนโรงไฟฟ้าแม่เมาะเครื่องที่ 4 – 7

 8. เรื่อง การโอนใบอนุญาตจัดตั้งโรงเรียนนานาชาติเชียงใหม่ให้แก่มูลนิธิแห่งสภา คริสตจักรในประเทศไทย

|  |
| --- |
| **ต่างประเทศ** |

 9. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ สหพันธ์สาธารณรัฐโซมาเลียและรัฐเอริเทรีย

 10. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ

 รัฐลิเบีย

 11. เรื่อง ขออนุมัติการจัดทำและลงนามบันทึกความตกลงในการจัดตั้งศูนย์ระดับภูมิภาค

 ว่าด้วย สะเต็มศึกษาของซีมีโอ

 12. เรื่อง ขอความเห็นชอบให้สถาบันอุดมศึกษาที่มีศักยภาพสูงจากต่างประเทศจัด การศึกษาในประเทศไทย (Asian Institute of Hospitality Management , In Academic Association With Les Roches)

 13. เรื่อง การประชุมคณะทำงานร่วมไทย – เมียนมา ในการเตรียมการส่งผู้หนีภัยการสู้รบ จากเมียนมากลับประเทศ ครั้งที่ 2

 14. เรื่อง ร่างเอกสารผลลัพธ์และเอกสารที่เกี่ยวข้องในการประชุมรัฐมนตรีอาเซียนสมัย พิเศษด้านขยะทะเล

 15. เรื่อง การรับรองร่างปฏิญญา 3R กรุงเทพ ว่าด้วยการป้องกันมลพิษจากขยะพลาสติก โดยใช้หลักการ 3R และเศรษฐกิจหมุนเวียน

|  |
| --- |
| **แต่งตั้ง** |

 16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 17. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

 18. เรื่อง การแต่งตั้งกรรมการในคณะกรรมการธนาคารเพื่อการส่งออกและนำเข้าแห่ง ประเทศไทย

 19. เรื่อง การแต่งตั้งกรรมการผู้ทรงคุณวุฒิด้านเศรษฐกิจ การเงิน การคลัง ธุรกิจ และการ บริการในคณะกรรมการสภาการศึกษา แทนกรรมการผู้ทรงคุณวุฒิที่พ้นจาก ตำแหน่งก่อนครบวาระ

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 26 กุมภาพันธ์ 2562)

ด้วยการสแกน QR Code



|  |
| --- |
| **กฎหมาย** |

**1. เรื่อง ร่างพระราชบัญญัติการอาชีวศึกษา (ฉบับที่ ..) พ.ศ. ….**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติการอาชีวศึกษา (ฉบับที่ ..) พ.ศ. …. ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงศึกษาธิการเสนอ

 3. ให้กระทรวงศึกษาธิการรับความเห็นของสำนักงาน ก.พ. สำนักงาน ก.พ.ร. และสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 1. กำหนดให้การจัดการอาชีวศึกษาและการฝึกอบรมวิชาชีพ ให้จัดตามหลักสูตรที่คณะกรรมการการอาชีวศึกษากำหนด ได้แก่ **(1) ประกาศนียบัตรเตรียมอาชีวศึกษา** (2) ประกาศนียบัตรวิชาชีพ (3) ประกาศนียบัตรวิชาชีพชั้นสูง และ (4) ปริญญาตรีสายเทคโนโลยี หรือสายปฏิบัติการ (เดิมกำหนดเพียง (2) – (4) เท่านั้น)

 2. ให้ถือว่าสถานศึกษาที่จัดการเรียนการสอนหลักสูตรประกาศนียบัตรเตรียมอาชีวศึกษาตามหลักสูตรที่คณะกรรมการการอาชีวศึกษากำหนด**ที่มีอยู่ก่อนวันที่ร่างพระราชบัญญัติฉบับนี้ใช้บังคับ เป็นการจัดการเรียนการสอนตามร่างพระราชบัญญัติฉบับนี้**

**2. เรื่อง ร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร (ฉบับที่ ..) พ.ศ. ….**

 คณะรัฐมนตรีมีมติอนุมัติ ดังนี้

 1. อนุมัติในหลักการร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์

มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร (ฉบับที่ ..) พ.ศ. …. ตามที่กระทรวงพาณิชย์เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาเป็นเรื่องด่วน แล้วดำเนินการต่อไปได้

 2. ให้กระทรวงพาณิชย์รับความเห็นของกระทรวงเกษตรและสหกรณ์ และสำนักงานคณะกรรมการกฤษฎีกาไปพิจารณาดำเนินการต่อไปด้วย

 3. ให้กระทรวงมหาดไทย และกระทรวงการคลัง รับความเห็นของกระทรวงเกษตรและสหกรณ์ไปพิจารณาดำเนินการต่อไป

 **สาระสำคัญของร่างประกาศ**

|  |  |
| --- | --- |
| **ประเด็นที่ขอแก้ไขเพิ่มเติม** | **รายละเอียด** |
| 1. กำหนดมาตรการในการนำเข้ามันสำปะหลังและผลิตภัณฑ์มันสำปะหลัง  | **ให้มันสำปะหลังและผลิตภัณฑ์มันสำปะหลัง เป็นสินค้าที่ต้องปฏิบัติตามมาตรการจัดระเบียบในการนำเข้ามาในราชอาณาจักร** ดังนี้ (1) ต้องได้รับการขึ้นทะเบียนเป็นผู้นำเข้ามันสำปะหลังและผลิตภัณฑ์มันสำปะหลัง และต้องแจ้งการนำเข้าต่อกรมการค้าต่างประเทศหรือหน่วยงานอื่นที่ได้รับมอบหมาย โดยนำใบแจ้งดังกล่าวแสดงต่อกรมศุลกากร (2) ต้องเก็บมันสำปะหลังหรือผลิตภัณฑ์มันสำปะหลัง ที่นำเข้าไว้ในสถานที่เฉพาะแยกจากสถานที่เก็บที่รับซื้อภายในประเทศ (3) ต้องรายงานการนำเข้าตามหลักเกณฑ์ วิธีการ และเงื่อนไขที่อธิบดีกรมการค้าต่างประเทศประกาศกำหนด (4) ต้องอำนวยความสะดวกให้แก่พนักงานเจ้าหน้าที่ในการเข้าไปในสถานที่ทำการ สถานที่ผลิต หรือสถานที่เก็บสินค้า หรือยานพาหนะของผู้ประกอบการส่งออก นำเข้า หรือนำผ่าน หรือของบุคคลใด เพื่อตรวจค้นสินค้า  |
| 2. กำหนดด่านศุลกากรและจุดในการนำเข้ามันสำปะหลังและผลิตภัณฑ์มันสำปะหลัง  | **ให้มันสำปะหลังและผลิตภัณฑ์มันสำปะหลัง ต้องนำเข้าทางพื้นที่จังหวัดด่านศุลกากรและจุดที่กำหนด** ดังนี้ (1) กรุงเทพมหานคร สำนักงานศุลกากรท่าเรือกรุงเทพ(2) จังหวัดกาญจนบุรี ด่านศุลกากรสังขละบุรี จุดผ่านแดนถาวรบ้านพุน้ำร้อน (3) จังหวัดจันทบุรี ด่านศุลกากรจันทบุรี จุดผ่านแดนถาวรบ้านผักกาด (4) จังหวัดชลบุรี สำนักงานศุลกากรท่าเรือแหลมฉบัง(5) จังหวัดเชียงราย ด่านศุลกากรเชียงของ จุดผ่านแดนถาวรสะพานมิตรภาพ 4 (เชียงของ – ห้วยทราย) (6) จังหวัดตราด ด่านศุลกากรคลองใหญ่ จุดผ่านแดนถาวรบ้านหาดเล็ก (7) จังหวัดตาก ด่านศุลกากรแม่สอด จุดผ่านแดนถาวรบ้านริมเมย(8) จังหวัดนครพนม ด่านศุลกากรนครพนม จุดผ่านแดนถาวรสะพานมิตรภาพ 3 (นครพนม - คำม่วน) (9) จังหวัดนราธิวาส ด่านศุลกากรสุไหงโก - ลก จุดผ่านแดนถาวรสุไหงโก - ลก (10) จังหวัดน่าน ด่านศุลกากรทุ่งช้าง จุดผ่านแดนถาวรบ้านห้วยโก๋น(11) จังหวัดบึงกาฬ ด่านศุลกากรบึงกาฬ จุดผ่านแดนถาวรอำเภอเมืองบึงกาฬ (12) จังหวัดพะเยา ด่านศุลกากรเชียงของ จุดผ่านแดนถาวรบ้านฮวก (13) จังหวัดมุกดาหาร ด่านศุลกากรมุกดาหาร จุดผ่านแดนถาวรสะพานมิตรภาพ 2 (มุกดาหาร – สะหวันนะเขต) (14) จังหวัดยะลา ด่านศุลกากรเบตง จุดผ่านแดนถาวรเบตง (15) จังหวัดระนอง ด่านศุลกากรระนอง จุดผ่านแดนถาวรท่าเทียบเรือศุลกากรระนอง(16) จังหวัดเลย ด่านศุลกากรท่าลี่ จุดผ่านแดนถาวรสะพานมิตรภาพข้ามแม่น้ำเหือง (17) จังหวัดศรีสะเกษ ด่านศุลกากรช่องสะงำ จุดผ่านแดนถาวรช่องสะงำ (18) จังหวัดสงขลา ด่านศุลกากรสะเดา จุดผ่านแดนถาวรสะเดา (19) จังหวัดสตูล ด่านศุลกากรวังประจัน จุดผ่านแดนถาวรวังประจัน(20) จังหวัดสระแก้ว ด่านศุลกากรอรัญประเทศ จุดผ่านแดนถาวรบ้านเขาดิน และจุดผ่อนปรนบ้านตาพระยา (21) จังหวัดสุรินทร์ ด่านศุลกากรช่องจอม จุดผ่านแดนถาวรช่องจอม(22) จังหวัดหนองคาย ด่านศุลกากรหนองคาย จุดผ่านแดนถาวรสะพานมิตรภาพไทย - ลาว (23) จังหวัดอุตรดิตถ์ ด่านศุลกากรทุ่งช้าง จุดผ่านแดนถาวรภูดู่ (24) จังหวัดอุบลราชธานี ด่านศุลกากรช่องเม็ก จุดผ่านแดนถาวรช่องเม็ก  |
| 3. กำหนดข้อยกเว้นในการปฏิบัติตามมาตรการนำเข้ามันสำปะหลังและผลิตภัณฑ์มันสำปะหลัง  | **กำหนดข้อยกเว้นในกรณีที่นำมันสำปะหลังหรือผลิตภัณฑ์มันสำปะหลังเข้ามาเพื่อใช้เป็นตัวอย่างหรือการศึกษาวิจัยในปริมาณเท่าที่จำเป็น**  |

|  |
| --- |
| **เศรษฐกิจ - สังคม** |

**3. เรื่อง ขอรับการจัดสรรงบประมาณรายจ่ายประจำปีงบประมาณ พ.ศ 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายสำหรับโครงการผลิตบัณฑิตพันธุ์ใหม่ฯ** คณะรัฐมนตรีมีมติอนุมัติให้สำนักงานคณะกรรมการการอุดมศึกษาใช้จ่ายงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 857,666,500 บาท ตามความเห็นของสำนักงบประมาณ เพื่อเป็นค่าใช้จ่ายสำหรับโครงการผลิตบัณฑิตพันธุ์ใหม่ เพื่อสร้างกำลังคนที่มีสมรรถนะสูง สำหรับอุตสาหกรรม New Growth Engine ตามนโยบาย Thailand 4.0 และการปฏิรูปการอุดมศึกษาไทยตามที่กระทรวงศึกษาธิการ (ศธ.) เสนอ

 **สาระสำคัญของเรื่อง**

 ศธ. รายงานว่า

 1. โครงการผลิตบัณฑิตพันธุ์ใหม่ เพื่อสร้างกำลังคนที่มีสมรรถนะสูงสำหรับอุตสาหกรรม New Growth Engine ตามนโยบาย Thailand 4.0 และการปฏิรูปอุดมศึกษาไทย (ปี พ.ศ. 2561 – 2565) มีรายละเอียด ดังนี้

|  |  |
| --- | --- |
| **วัตถุประสงค์** | 1. เพื่อสร้างบัณฑิตพันธุ์ใหม่และกำลังคนที่มีสมรรถนะและศักยภาพสูงสำหรับการทำงานในอุตสาหกรรมใหม่สู่ New S-Curve และเป็นกลไกสำคัญในการขับเคลื่อนเศรษฐกิจ (New Growth Engines) ของประเทศ 2. เพื่อสร้างฐาน (Platform) การพัฒนาการศึกษาระดับอุดมศึกษาแห่งอนาคตโดยปรับเปลี่ยนรูปแบบการผลิตบัณฑิต และสร้างต้นแบบของหลักสูตรและการเรียนการสอน โดยเน้นการปรับเปลี่ยนเนื้อหาสาระโครงสร้างหลักสูตรและกระบวนการจัดการเรียนการสอน สร้างประสบการณ์การเรียนรู้ด้วยการปฏิบัติในสภาพจริงเป็นสำคัญ พัฒนาการศึกษาเพื่อสร้างให้ผู้เรียนมีสมรรถนะและศักยภาพสูง รวมทั้งการร่วมมือกับสถานประกอบการ หรือภาคอุตสาหกรรมในการผลิตบัณฑิตและกำลังคน |
| **รายละเอียดกิจกรรม** | **1. การจัดการศึกษาในระดับประกาศนียบัตร (Non Degree)** เป็นการจัดอบรมปรับเปลี่ยนและเพิ่มสมรรถนะและความเชี่ยวชาญเฉพาะด้านที่ตอบโจทย์เฉพาะของสถานประกอบการหรืออุตสาหกรรมร่วมกับภาคการผลิตที่มีระยะเวลาดำเนินการที่ต่อเนื่องไม่ต่ำกว่า 6 เดือน เพื่อผลิตกำลังคนที่ทำงานในสถานประกอบการและผู้ที่ต้องการเรียนรู้สมรรถนะและทักษะเพิ่มเติม อัตราค่าใช้จ่าย 60,000 บาท/คน โดยจะจัดการอบรม จำนวน 3 รุ่น (ปี 2562 – 2564) รวม 37,670 คน **2. การจัดการศึกษาในระดับปริญญา (degree)**  2.1 ร่วมมือกับสถานประกอบการในการผลิตบัณฑิต เพื่อต่อยอดการพัฒนาที่ตอบโจทย์การขับเคลื่อนภาคอุตสาหกรรมอนาคตพลวัต (New S-Curve) อัตราค่าใช้จ่าย 50,000-200,000 บาทต่อคนต่อปี แล้วแต่หลักสูตร จำนวน 5 รุ่น (ปี 2561 – 2565) รวม 21,460 คน  2.2 การผลิตบัณฑิตด้วยการบูรณาการทักษะชีวิตของสังคมดิจิทัลกับความรู้ในรายวิชาหลักในศาสตร์สาขาวิชาชีพ โดยการพัฒนาการเรียนการสอนหมวดวิชาศึกษาทั่วไปและทักษะชีวิตของสังคมดิจิทัล (General Education) โดยสถาบันจะได้รับการสนับสนุนตามความเหมาะสมในลักษณะงบดำเนินการ ในวงเงินประมาณ 2,396,000 บาท/หลักสูตร จำนวน 10 หลักสูตร ดำเนินการปี 2562 – 2564  |
| **ประโยชน์ที่จะได้รับ** | - ประเทศไทยมีกำลังคนที่มีทักษะ สมรรถนะและศักยภาพสูง เพิ่มขึ้นตามนโยบายประเทศไทย 4.0 - อุตสาหกรรม New Growth Engine ของประเทศสามารถขยายการผลิตและมีขีดความสามารถในการแข่งขันเพิ่มขึ้นในระดับสากล ด้วยการมีกำลังคนระดับอุดมศึกษาที่มีคุณภาพสูงและเชี่ยวชาญขั้นสูงตามมาตรฐานสากล- สามารถรักษาฐานการผลิตไว้ในประเทศ เนื่องจากประเทศสามารถผลิตกำลังคนที่เป็นช่างคุณภาพสูงป้อนภาคอุตสาหกรรม ทำให้เพิ่มความเชื่อมั่นแก่นักลงทุนทั้งในและต่างประเทศในการประกอบกิจการ- สถาบันอุดมศึกษาไทยได้ปฏิรูปสู่อุดมศึกษาแห่งอนาคต โดยการปรับเปลี่ยนรูปแบบการผลิตบัณฑิตพันธุ์ใหม่ที่มีสมรรถนะและศักยภาพสูง เน้นความร่วมมือกับภาคเอกชนหรือภาคอุตสาหกรรมแบบครบวงจรและเข้มข้นรองรับการพัฒนาประเทศเพื่อการขับเคลื่อนเศรษฐกิจ |

 2. สำนักงบประมาณ (สงป.) ได้นำเรื่องดังกล่าวกราบเรียนนายกมนตรีพิจารณาแล้ว ซึ่งนายกรัฐมนตรีได้ให้ความเห็นชอบให้ ศธ. โดยสำนักงานคณะกรรมการการอุดมศึกษาใช้จ่ายงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 857,666,500 บาท ตามความเห็นของ สงป. เพื่อเป็นค่าใช้จ่ายในการดำเนินการ ดังนี้

|  |  |
| --- | --- |
| **งบรายจ่ายอื่น ลักษณะเงินอุดหนุน ประเภทเงินอุดหนุนทั่วไป** | **จำนวนเงิน (บาท)** |
| 1. **หลักสูตรประกาศนียบัตร** (ตุลาคม 2561 – กันยายน 2562) ปี 2562 อัตราค่าใช้จ่าย 60,000 บาท/คน จำนวน 8,337 คน  | 500,220,000 |
| 2. **หลักสูตรปริญญา** อัตราค่าใช้จ่าย 50,000 – 200,000 บาทต่อคนต่อปี แล้วแต่หลักสูตร ปี 2561 จำนวน 2,841 คน และปี 2562 จำนวน 3,988 คน แบ่งเป็น  2.1 ปีการศึกษา 2561 (ตุลาคม 2561 – กรกฎาคม 2562)  2.2 ปีการศึกษา 2562 (สิงหาคม 2562 – กันยายน 2562)  | 256,693,00095,961,500 |
| **3. การพัฒนาการเรียนการสอนหมวดวิชาศึกษาทั่วไป** (General Education) (ตุลาคม 2561 – กันยายน 2562) ปี 2562 อัตราค่าใช้จ่าย 2,396,000 บาท/หลักสูตร จำนวน 2 หลักสูตร  | 4,792,000 |
| **รวม** | **857,666,500** |

**4. เรื่อง มาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อเพื่อผู้ประกอบการใหม่และผู้ประกอบการเทคโนโลยีนวัตกรรม (Start-up & Innobiz)**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

 1. เห็นชอบมาตรการให้ความช่วยเหลือผู้ประกอบการวิสาหกิจขนาดกลางและขนาดย่อม (SMEs) ผ่านโครงการค้ำประกันสินเชื่อเพื่อผู้ประกอบการใหม่และผู้ประกอบการเทคโนโลยีนวัตกรรม (Start-up & Innobiz) และอนุมัติงบประมาณในการดำเนินมาตรการดังกล่าวเป็นวงเงินไม่เกิน 1,360 ล้านบาท โดยขอรับเงินชดเชยจากรัฐบาลจากงบประมาณรายจ่ายประจำปีงบประมาณ พ.ศ. 2563 และปีต่อ ๆ ไป ตามภาระค่าใช้จ่ายที่เกิดขึ้นจริงในแต่ละปี

 ทั้งนี้ ให้ บสย. จัดทำแผนการปฏิบัติงานและแผนการใช้จ่ายงบประมาณ เพื่อเสนอขอตั้งงบประมาณรายจ่ายประจำปีตามค่าใช้จ่ายที่เกิดขึ้นจริง โดยในส่วนของการชดเชยค่าประกันชดเชยรายปีขอให้ บสย. ใช้เงินรายได้จากค่าธรรมเนียมค้ำประกันสินเชื่อของโครงการก่อน หากไม่เพียงพอจึงขอรับการจัดสรรงบประมาณรายจ่ายประจำปีตามความจำเป็นและเหมาะสมตามขั้นตอนต่อไป ตามความเห็นของสำนักงบประมาณ

 2. เมื่อคณะรัฐมีมนตรีมีมติเห็นชอบมาตรการแล้ว ให้บรรษัทประกันสินเชื่ออุตสาหกรรมขนาดย่อม (บสย.) ในฐานะหน่วยงานของรัฐผู้ดำเนินโครงการจัดทำประมาณการต้นทุนทางการเงินและการบริหารจัดการที่รัฐจะต้องรับภาระทั้งหมด และแจ้งให้คณะกรรมการนโยบายการเงินการคลังของรัฐและ กค. ทราบ และเมื่อสิ้นสุดโครงการแล้ว ให้ บสย. เสนอรายงานผลการดำเนินงานต่อคณะรัฐมนตรีและเปิดเผยให้สาธารณชนทราบ

 **สาระสำคัญของเรื่อง**

 กค. รายงานว่า

 1. ณ วันที่ 31 ธันวาคม 2561 บสย. ได้ค้ำประกันสินเชื่อให้แก่ SMEs ผ่านโครงการค้ำประกันสินเชื่อเพื่อผู้ประกอบการใหม่และนวัตกรรม (Start-up & Innovation) จำนวนทั้งสิ้น 1,212 ราย วงเงินค้ำประกันรวม 1,994 ล้านบาท ซึ่งไม่เป็นไปตามเป้าหมายกรอบวงเงินค้ำประกัน 10,000 ล้านบาท ที่กำหนดไว้ เนื่องจากการกำหนดหลักเกณฑ์ และเงื่อนไขของโครงการ รวมถึงวงเงินค้ำประกันต่อรายอาจยังไม่สอดคล้องกับความต้องการของผู้ประกอบการกลุ่มเป้าหมาย

 2. เนื่องจากโครงการดังกล่าวข้างต้นสิ้นสุดการรับคำขอค้ำประกันสินเชื่อในวันที่ 31 ธันวาคม 2561 ดังนั้น เพื่อช่วยเหลือผู้ประกอบการใหม่ (Start-up) และผู้ประกอบการเทคโนโลยีนวัตกรรมที่มีศักยภาพให้เข้าถึงแหล่งเงินทุนจากสถาบันการเงินได้เพิ่มขึ้น บสย. จึงเสนอมาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อเพื่อผู้ประกอบการใหม่และผู้ประกอบการเทคโนโลยีนวัตกรรม (Start-Up & Innobiz) ซึ่งได้ปรับปรุงหลักเกณฑ์และเงื่อนไขโครงการให้สอดคล้องกับกลุ่มเป้าหมายมากขึ้น ดังนี้

|  |
| --- |
| **หลักการโครงการค้ำประกันสินเชื่อเพื่อผู้ประกอบการใหม่และผู้ประกอบการเทคโนโลยีนวัตกรรม (Start-up Innobiz)** |
| วัตถุประสงค์ | - เพื่อช่วยเหลือผู้ประกอบการ SMEs เป้าหมายที่ภาครัฐให้การสนับสนุนและส่งเสริมในกลุ่ม Start-Up & Innobiz ให้เข้าถึงแหล่งเงินทุนจากสถาบันการเงินได้เพิ่มขึ้น- เพื่อเพิ่มผลิตภาพ สร้างมูลค่าเพิ่มทางธุรกิจ เพิ่มขีดความสามารถในการแข่งขันของ SMEs และเสริมสร้างความแข็งแกร่งของอุตสาหกรรมในประเทศ ส่งผลต่อการเพิ่มของผลิตภัณฑ์มวลรวมภายในประเทศ (GDP) ของ SMEs และ GDP ของประเทศ- เพื่อบูรณาการเชื่อมโยงเครือข่ายของภาครัฐและเอกชนเพื่อให้การช่วยเหลือ SMEs ในกลุ่มเทคโนโลยีนวัตกรรมอย่างเป็นรูปธรรมมากยิ่งขึ้น |
| วงเงินค้ำประกันโครงการ | 8,000 ล้านบาท |
| รูปแบบการค้ำประกัน | Package Guarantee Scheme |
| อายุการค้ำประกันโครงการ | ไม่เกิน 10 ปี  |
| สถาบันการเงิน | ธนาคารพาณิชย์ (Bank) และสถาบันการเงินเฉพาะกิจ (SFIs)  |
| ระยะเวลารับคำขอค้ำประกัน | 2 ปี นับตั้งแต่วันที่คณะรัฐมนตรีมีมติอนุมัติ |
| วงเงินค้ำประกันต่อราย SMEs รวมทุกสถาบันการเงิน | ไม่เกิน 40 ล้านบาทต่อราย รวมทุกสถาบันการเงิน โดยมีรายละเอียด ดังนี้  |
| **วงเงินค้ำประกันต่อรายรวมทุกสถาบันการเงิน** | **ผู้ประกอบการใหม่ (Start-up)** | **ผู้ประกอบการเทคโนโลยีนวัตกรรม (Innobiz)** |
| บุคคลธรรมดา | ไม่เกิน 5 ล้านบาท  | ไม่เกิน 10 ล้านบาท |
| นิติบุคคล | ไม่เกิน 10 ล้านบาท | ไม่เกิน 40 ล้านบาท |
| ทั้งนี้อยู่ภายใต้ข้อกำหนดของ บสย. และการยื่นขอให้ค้ำประกันขั้นต่ำครั้งละไม่น้อยกว่า 10,000 บาท |
| สินเชื่อที่ให้ค้ำประกัน | สินเชื่อเพื่อธุรกิจทุกประเภท (สินเชื่อใหม่) ยกเว้น สินเชื่อเช่าซื้อ สินเชื่อเช่าแบบลิสซิ่ง สินเชื่อแฟ็กเตอริง  |
| ค่าธรรมเนียมค้ำประกัน | อัตราไม่เกินร้อยละ 1.5 ต่อปีของวงเงินค้ำประกันตลอดอายุการค้ำประกันโครงการ โดย บสย. สามารถกำหนดอัตราค่าธรรมเนียมค้ำประกันที่รัฐบาลจ่ายแทน SMEs ในแต่ละปี ตามความเหมาะสมของแต่ละระดับความเสี่ยงของผู้ประกอบการ ทั้งนี้ รัฐบาลรับภาระจ่ายค่าธรรมเนียมค้ำประกันแทนผู้ประกอบการไม่เกินร้อยละ 2 ตลอดอายุการค้ำประกัน  |
| คุณสมบัติ SMEs  | 1. เป็น SMEs ที่มีทรัพย์สินถาวรไม่รวมที่ดินไม่เกิน 200 ล้านบาท2. เป็น SMEs ประเภทบุคคลธรรมดา หรือนิติบุคคลที่มีสัญชาติไทย 3. เป็น SMEs ที่ประกอบกิจการโดยชอบด้วยกฎหมาย และต้องไม่ขัดต่อศีลธรรมอันดี 4. เป็น SMEs ที่ได้รับสินเชื่อใหม่ และต้องไม่นำไปชำระหนี้เดิมกับสถาบันการเงินผู้ให้สินเชื่อ 5. เป็น SMEs ที่เป็นลูกหนี้จัดชั้นปกติหรือจัดชั้นดังกล่าวถึงเป็นพิเศษ ตามเกณฑ์ข้อกำหนดของธนาคารแห่งประเทศไทย 6. เป็น SMEs ที่ผ่านการคัดกรองความเสี่ยงของลูกค้าตามเกณฑ์ที่ บสย. กำหนด 7. กรณีเป็น SMEs ผู้ประกอบการรายใหม่ (Start-up SMEs) มีอายุกิจการไม่เกิน 3 ปี โดยพิจารณาจากการจดทะเบียนนิติบุคคล หรือการจดทะเบียนการค้า หรือเอกสารทางราชการ หรือเอกสารอื่นใดที่ บสย. เห็นชอบ8. กรณีเป็น SMEs ผู้ประกอบการเทคโนโลยีนวัตกรรม (Innobiz)  8.1 เป็น SMEs ที่ผ่านเกณฑ์การตรวจสอบด้วยเครื่องมือในการประเมินเทคโนโลยี (Thailand Technology Rating System : TTRS) หรือเกณฑ์อื่น ๆ ตามที่ บสย. กำหนด  8.2 เป็น SMEs ที่มีรายชื่อผ่านการพิจารณาคุณสมบัติจากหน่วยงานรัฐ ได้แก่ สำนักงานพัฒนาวิทยาศาสตร์และเทคโนโลยีแห่งชาติ (สวทช.) สำนักงานนวัตกรรมแห่งชาติ สถาบันวิจัยวิทยาศาสตร์และเทคโนโลยีแห่งประเทศไทย สำนักงานส่งเสริมเศรษฐกิจดิจิทัล หรือหน่วยงานอื่น ๆ ที่ บสย. เห็นชอบ  |
| ความรับผิดชอบในการจ่ายค่าประกันชดเชยของ บสย. | 1. บสย. จ่ายค่าประกันชดเชยตามภาระหนี้ต้นเงินคงเหลือ แต่ไม่เกินวงเงินค้ำประกัน เมื่อสถาบันการเงินได้ดำเนินคดีกับ SMEs แล้ว2. บสย. จ่ายค่าประกันชดเชยเมื่อล่วงพ้นกำหนด 1 ปี นับแต่วันที่ออกหนังสือค้ำประกัน 3. บสย. จ่ายค่าประกันชดเชยตลอดโครงการไม่เกินค่าธรรมเนียมที่ได้รับ บวกเงินสมทบที่ได้รับการเบิกจ่ายจากรัฐบาลร้อยละ 15 และเงินสมทบของ บสย. ในอัตราร้อยละ 2 ของวงเงินอนุมัติค้ำประกัน4. บสย. จะรับผิดชอบจ่ายค่าประกันชดเชยไม่เกินร้อยละ 100 ของภาระค้ำประกันที่ออกให้แก่ SMEs แต่ละราย ไม่ว่าจะเป็นการจ่ายจากเงินค่าธรรมเนียมหรือจากเงินสมทบจากรัฐบาล ทั้งนี้ เมื่อการจ่ายจากเงินสมทบจากรัฐบาลเต็มจำนวนร้อยละ 15 ของวงเงินอนุมัติค้ำประกันแต่ละ Package แล้ว บสย. จะรับผิดชอบจ่ายค่าประกันชดเชยไม่เกินร้อยละ 50 ของภาระค้ำประกันที่ออกให้แก่ SMEs แต่ละราย ทั้งนี้ ไม่เกินค่าธรรมเนียมที่ได้รับบวกเงินสมทบร้อยละ 17 ของวงเงินอนุมัติค้ำประกัน  |
| การสนับสนุนจากรัฐบาล | บสย. ขอรับเงินสมทบการจ่ายค่าประกันชดเชยและค่าธรรมเนียมค้ำประกันรวมทั้งสิ้น จำนวน 1,360 ล้านบาท ดังนี้ 1. เงินสมทบการจ่ายค่าประกันชดเชยจากรัฐบาลอัตราร้อยละ 15 ของวงเงินอนุมัติค้ำประกัน จำนวน 1,200 ล้านบาท (ร้อยละ 15x8,000) โดยแบ่งจ่ายเป็นรายปี ใน 5 ปีแรก โดยปีที่ 1-2 ในอัตราร้อยละ 4.5 ต่อปี และปีที่ 3-5 ในอัตราร้อยละ 2 ต่อปี 2. ค่าธรรมเนียมค้ำประกันอัตราร้อยละ 2 ของวงเงินอนุมัติค้ำประกัน เป็นเงินจำนวน 160 ล้านบาท (ร้อยละ 2 X 8,000 ล้านบาท)  |
| งบประมาณ บสย. | จำนวน 160 ล้านบาท (ร้อยละ 2 X 8,000 ล้านบาท)  |
| ผลเชิงเศรษฐกิจที่คาดว่าจะได้รับ | 1. ช่วยให้ผู้ประกอบการ SMEs ที่รัฐบาลต้องการส่งเสริม ให้เข้าถึงแหล่งเงินทุนได้ประมาณ 4,000 ราย (เฉลี่ย 2 ล้านบาทต่อราย) 2. ก่อให้เกิดสินเชื่อในระบบสถาบันการเงิน 8,000 ล้านบาท (1 เท่า)  |

**5. เรื่อง การปรับปรุงแผนการบริหารหนี้สาธารณะประจำปีงบประมาณ 2562 ครั้งที่ 1**

 คณะรัฐมนตรีมีมติอนุมัติและรับทราบตามที่กระทรวงการคลัง (กค.) เสนอ ดังนี้

 1. อนุมัติตามข้อเสนอของคณะกรรมการนโยบายและกำกับการบริหารหนี้สาธารณะ

(คณะกรรมการฯ) ตามมติที่ประชุมครั้งที่ 2/2562 เมื่อวันที่ 25 มกราคม 2562 ดังนี้

 1.1 การปรับปรุงแผนการบริหารหนี้สาธารณะ (การปรับปรุงแผนฯ) ประจำปีงบประมาณ 2562 ครั้งที่ 1 ที่มีวงเงินปรับเพิ่มขึ้นสุทธิ 23,018.81 ล้านบาท จากเดิม 1,828,119.18 ล้านบาท เป็น 1,851,137.99ล้านบาท

 1.2 การบรรจุโครงการพัฒนาหรือโครงการเพิ่มเติมในการปรับปรุงแผนฯ ประจำปีงบประมาณ 2562 ครั้งที่ 1

 1.3 ให้รัฐวิสาหกิจ จำนวน 4 แห่ง ได้แก่ การเคหะแห่งชาติ (กคช.) การรถไฟฟ้าขนส่งมวลชนแห่งประเทศไทย (รฟม.) องค์การขนส่งมวลชนกรุงเทพ (ขสมก.) และการรถไฟแห่งประเทศไทย (รฟท.) ที่มีสัดส่วนความสามารถในการหารายได้เทียบกับภาระหนี้ของกิจการ (Debt Service Coverage Ratio : DSCR)

ต่ำกว่า 1 สามารถกู้เงินใหม่และบริหารหนี้เดิมภายใต้แผนการบริหารหนี้สาธารณะ (แผนฯ) ประจำปีงบประมาณ 2562 ปรับปรุงครั้งที่ 1 โดยให้รัฐวิสาหกิจทั้ง 4 แห่ง ดังกล่าว รับความเห็นของคณะกรรมการฯ ไปดำเนินการด้วย

 2. อนุมัติและรับทราบในเรื่องที่เกี่ยวข้อง ดังนี้

 2.1 อนุมัติการกู้เงินของรัฐบาลเพื่อการก่อหนี้ใหม่ การกู้มาและการนำไปให้กู้ต่อ การกู้เงินเพื่อปรับโครงสร้างหนี้ และการค้ำประกันเงินกู้ให้กับรัฐวิสาหกิจ ตามมาตรา 7 แห่ง พระราชบัญญัติการบริหารหนี้สาธารณะ พ.ศ. 2548 และที่แก้ไขเพิ่มเติม รวมทั้งขออนุมัติการกู้เงินของรัฐวิสาหกิจเพื่อดำเนินโครงการลงทุนและการกู้เงินเพื่อปรับโครงสร้างหนี้ภายใต้กรอบวงเงินของแผนฯ ประจำปีงบประมาณ 2562 ปรับปรุงครั้งที่ 1 และให้ กค. เป็นผู้พิจารณาการกู้เงิน วิธีการกู้เงิน เงื่อนไข และรายละเอียดต่าง ๆ ของการกู้เงิน การค้ำประกันและการบริหารความเสี่ยงในแต่ละครั้งได้ตามความเหมาะสมและจำเป็น ทั้งนี้ หากรัฐวิสาหกิจสามารถดำเนินการกู้เงินได้เองก็ให้สามารถดำเนินการได้ตามความเหมาะสมและจำเป็นของรัฐวิสาหกิจนั้น ๆ

 2.2 อนุมัติให้รัฐมนตรีว่าการกระทรวงการคลังหรือผู้ที่รัฐมนตรีว่าการกระทรวงการคลังมอบหมายเป็นผู้ลงนามผูกพันการกู้เงินและหรือการค้ำประกันเงินกู้ต่างประเทศจากแหล่งเงินกู้ทางการ และเอกสารที่เกี่ยวข้อง

 2.3 อนุมัติให้ กค. ให้กู้ต่อแก่กรุงเทพมหานคร (กทม.) จำนวนไม่เกิน 15,025.52 ล้านบาทโดยเป็นวงเงินกู้ต่อเดิมของ รฟม. เพื่อรับโอนทรัพย์สินและหนี้สินของโครงการรถไฟฟ้าสายสีเขียว ช่วงแบริ่ง- สมุทรปราการ รวมทั้ง เป็นผู้ดำเนินการเกี่ยวกับสัญญาเงินยืม จำนวนไม่เกิน 4,122.28 ล้านบาท และเรียกเก็บเงินยืมที่ไม่มีดอกเบี้ยกับกทม.

 2.4 รับทราบแนวทางการปรับโครงสร้างหนี้และการชำระคืนเงินกู้ที่ กค. ให้กู้ต่อแก่ กทม. และแนวทางการชำระคืนเงินตามสัญญาเงินยืมระหว่าง กค. กับ กทม.

 **สาระสำคัญของเรื่อง**

 1. คณะกรรมการนโยบายและกำกับการบริหารหนี้สาธารณะในการประชุมครั้งที่ 2/2562 เมื่อวันที่ 25 มกราคม 2562 มีมติเห็นชอบการปรับปรุงแผนการบริหารหนี้สาธารณะ ประจำปีงบประมาณ 2562 ครั้งที่ 1 โดยมีวงเงินปรับเพิ่มสุทธิ 23,018.81 ล้านบาท จากเดิม 1,828,119.18 ล้านบาท เป็น 1,851,137.99 ล้านบาท โดยมีรายละเอียด ดังนี้

หน่วย : ล้านบาท

|  |  |  |  |
| --- | --- | --- | --- |
| **รายการ** | **วงเงินปี 2562** | **วงเงินปรับปรุง****ครั้งที่ 1** | **การเปลี่ยนแปลง** |
| 1. รัฐบาลและรัฐวิสาหกิจ |
| 1.1 แผนการก่อหนี้ใหม่ | 743,901.31 | 806,719.77 | 62,818.46 |
| 1.2 แผนการบริหารหนี้เดิม  | 919,100.67 | 877,140.67 | -41,690.00 |
| **รวม** | 1,663,001.98 | 1,684,130.44 | 21,128.46 |
| **2. รัฐวิสาหกิจและหน่วยงานอื่นของรัฐที่ไม่ต้องขออนุมัติคณะรัฐมนตรีภายใต้กรอบแผนฯ**  |
| 2.1 แผนการก่อหนี้ใหม่ | 79,763.25 | 80,963.25 | 1,200.00 |
| 2.2 แผนการบริหารหนี้เดิม  | 85,353.95 | 86,044.30 | 690.35 |
| **รวม** | 165,117.20 | 167,007.55 | 1,890.35 |
| **รวม 1 และ 2** | 1,828,119.18 | 1,851,137.99 | 23,018.81 |

 2. จากการปรับปรุงแผนการบริหารหนี้สาธารณะ ประจำปีงบประมาณ 2562 ครั้งที่ 1 ส่งผลให้หนี้สาธารณะรวม ประจำปีงบประมาณ 2562 ปรับเพิ่มขึ้นจำนวน 23,018.81 ล้านบาท โดยการก่อหนี้ใหม่มีปัจจัยหลักมาจากการกู้เพื่อลงทุนในโครงการความร่วมมือระหว่างรัฐบาลแห่งราชอาณาจักรไทยและรัฐบาลสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา) ของการรถไฟแห่งประเทศไทย จำนวน 32,774.62 ล้านบาท ซึ่งเป็นโครงการภายใต้ยุทธศาสตร์การพัฒนาโครงสร้างพื้นฐานด้านคมนาคมขนส่งของประเทศเพื่อสร้างความสามารถในการแข่งขันและพัฒนาเศรษฐกิจของประเทศในระยะยาว รวมทั้ง ในครั้งนี้ กระทรวงการคลังได้ขอให้คณะรัฐมนตรีพิจารณาอนุมัติการลงทุนในโครงการพัฒนาและโครงการที่แต่เดิมไม่ได้บรรจุไว้ในแผนการบริหารหนี้สาธารณะ ประจำปีงบประมาณ 2562 โดยจะขอบรรจุเพิ่มเติมและเสนอขออนุมัติมาในครั้งนี้ รวมทั้งสิ้นจำนวน 6 โครงการ วงเงินทั้งสิ้น 28,291.45 ล้านบาท เช่น โครงการเงินกู้เพื่อรองรับการดำเนินงานของธนาคารพัฒนาวิสาหกิจขนาดกลางและขนาดย่อมแห่งประเทศไทย ในการให้สินเชื่อแก่ผู้ประกอบการวิสาหกิจขนาดกลางและขนาดย่อม (Small and Medium Enterprises : SMEs) รวมถึงให้การสนับสนุนด้านการเงินแก่ SMEs รายย่อยตามนโยบายรัฐบาลอื่น ๆ (ธนาคารพัฒนาวิสาหกิจขนาดกลางและขนาดย่อมแห่งประเทศไทย) จำนวน 21,000 ล้านบาท โครงการพัฒนากำลังคนด้านวิศวกรรมศาสตร์ เทคโนโลยีและนวัตกรรมสนับสนุนการลงทุนและเพิ่มขีดความสามารถภาคอุตสาหกรรมในประเทศและภูมิภาค (สำนักงานคณะกรรมการการศึกษาขั้นพื้นฐาน) จำนวน 2,700 ล้านบาท โครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน (องค์การขนส่งมวลชนกรุงเทพ) จำนวน 1,891.45 ล้านบาทเป็นต้น ในขณะที่การบริหารหนี้เดิมของรัฐวิสาหกิจปรับลดลง โดยมีปัจจัยสำคัญจากการที่ธนาคารเพื่อการเกษตรและสหกรณ์การเกษตรได้ชำระคืนหนี้เงินกู้จากเงินงบประมาณ จำนวน 13,730.24 ล้านบาท แล้ว ประกอบกับยังไม่จำเป็นต้องกู้เงินเพื่อปรับโครงสร้างหนี้ เนื่องจากในปีงบประมาณ 2561 ได้ดำเนินการปรับโครงสร้างหนี้โดยการกู้เงินจากสถาบันการเงินในประเทศ วงเงิน 25,000.00 ล้านบาท ไปแล้ว ซึ่งสัญญาจะครบกำหนดในปีงบประมาณ 2563 ทั้งนี้ ประมาณการหนี้สาธารณะต่อผลิตภัณฑ์มวลรวมในประเทศ (GDP) ในปี 2562 (ปรับปรุงครั้งที่ 1) ปรับเพิ่มขึ้นเล็กน้อย จากเดิมอยู่ในระดับ ร้อยละ 42.70 (ในแผนการบริหารหนี้สาธารณะ ประจำปีงบประมาณ 2562) ปรับตัวเพิ่มขึ้นเป็นร้อยละ 43.32 ซึ่งเป็นไปตามระเบียบกระทรวงการคลังว่าด้วยการบริหารหนี้สาธารณะ พ.ศ. 2549 และอยู่ภายใต้กรอบในการบริหารหนี้สาธารณะตามนัยมาตรา 50 ที่คณะกรรมการนโยบายการเงินและการคลังของรัฐกำหนดที่ระดับ ร้อยละ 60

 3. สำหรับการโอนทรัพย์สินและหนี้สินโครงการรถไฟฟ้าสายสีเขียวช่วงแบริ่ง – สมุทรปราการ ของการรถไฟฟ้าขนส่งมวลชนแห่งประเทศไทยให้กรุงเทพมหานคร ที่ดำเนินการก่อสร้างเสร็จเรียบร้อยแล้ว ในวงเงิน19,147.80 ล้านบาท ในครั้งนี้ กระทรวงการคลังได้เสนอขออนุมัติให้กระทรวงการคลังให้กู้ต่อแก่กรุงเทพมานคร

สำหรับค่าโครงสร้างพื้นฐานของโครงการที่กรุงเทพมหานคร ได้รับโอนมา ในวงเงิน 15,025.52 ล้านบาท ซึ่งเป็นวงเงินกู้ต่อเดิมของการรถไฟฟ้าขนส่งมวลชนแห่งประเทศไทยที่กระทรวงการคลังกู้มาแล้ว จึงได้บรรจุรายการดังกล่าวนี้ไว้ในการปรับปรุงแผนฯ ในครั้งนี้ โดยไม่มีการเพิ่มวงเงินกู้ รวมทั้งขออนุมัติให้กระทรวงการคลังเป็นผู้ดำเนินการเกี่ยวกับสัญญาเงินยืม จำนวนไม่เกิน 4,122.28 ล้านบาท และเรียกเก็บเงินยืมที่ได้ไม่มีดอกเบี้ยกับกรุงเทพมหานคร สำหรับค่าจัดกรรมสิทธ์ที่ดินและภาระทางการเงินของโครงการที่สำนักงบประมาณได้จัดสรรงบประมาณเพื่อชำระไปแล้ว ทั้งนี้ กระทรวงการคลังเห็นว่า สำหรับการชำระคืนเงินตามสัญญาเงินยืมสำหรับค่าจัดกรรมสิทธิ์ที่ดินและภาระทางการเงินของโครงการที่สำนักงบประมาณได้จัดสรรงบประมาณเพื่อชำระไปแล้ว เห็นควรให้กรุงเทพมหานครทยอยชำระคืนเงินยืมเมื่อได้ชำระคืนเงินกู้ที่กระทรวงการคลังให้กู้ต่อแล้วเสร็จ โดยให้พิจารณาภาระทางการเงินของกรุงเทพมหานครประกอบด้วย

 4. ในการปรับปรุงแผนการบริหารหนี้สาธารณะ ประจำปีงบประมาณ 2562 ครั้งที่ 1 มีรัฐวิสาหกิจที่มีสัดส่วนความสามารถในการหารายได้เทียบกับภาระหนี้ของกิจการ (Debt Service Coverage Ratio : DSCR)

ต่ำกว่าเกณฑ์ที่กำหนด (ต่ำกว่า 1) จำนวน 4 แห่ง ได้แก่ การเคหะแห่งชาติ (0.22) การรถไฟฟ้าขนส่งมวลชนแห่งประเทศไทย (0.87) องค์การขนส่งมวลชนกรุงเทพ (-0.09) และการรถไฟแห่งประเทศไทย (-0.03) ซึ่งคณะกรรมการนโยบายและกำกับการบริหารหนี้สาธารณะได้พิจารณาถึงเหตุผลความจำเป็นที่ต้องกู้เงิน แนวทางในการแก้ไขปัญหา รวมทั้งแผนการบริหารหนี้ที่ชัดเจนตามระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การบริหารหนี้สาธารณะ พ.ศ. 2561 แล้ว โดยคณะกรรมการฯ มีความเห็นในประเด็นสำคัญบางประการ เช่น เห็นควรให้องค์การขนส่งมวลชนกรุงเทพเร่งรัดการดำเนินการตามแผนแก้ไขปัญหาองค์กรให้ชัดเจนและสำเร็จเป็นรูปธรรมโดยเร็ว เห็นควรให้การรถไฟฟ้าขนส่งมวลชนแห่งประเทศไทยกระจายภาระหนี้ให้สอดคล้องกับการจัดหารายได้ของหน่วยงานและความสามารถในการจัดสรรงบประมาณเพื่อการชำระหนี้ในแต่ละปีเป็นต้น ในครั้งนี้ คณะกรรมการฯ จึงเสนอคณะรัฐมนตรีพิจารณาอนุมัติให้รัฐวิสาหกิจทั้ง 4 แห่ง ข้างต้น สามารถกู้เงินใหม่และบริหารหนี้เดิม ภายใต้การปรับปรุงแผนการบริหารหนี้สาธารณะ ประจำปีงบประมาณ 2562 ครั้งที่ 1 และให้รัฐวิสาหกิจทั้ง 4 แห่ง รับความเห็นของคณะกรรมการฯ ไปพิจารณาดำเนินการต่อไปด้วย รวมทั้งเห็นควรให้รัฐวิสาหกิจทั้ง 4 แห่ง พิจารณาหาแนวทางในการเพิ่มรายได้และลดภาระค่าใช้จ่ายต่าง ๆ เพื่อช่วยเหลือลดผลขาดทุนจากการดำเนินงานให้น้อยลง

**6. เรื่อง ขออนุมัติดำเนินโครงการระบบรถไฟชานเมือง (สายสีแดง) ช่วงตลิ่งชัน - ศาลายา และสถานีเพิ่มเติม 3 สถานี (สถานีพระราม 6 สถานีบางกรวย - กฟผ. และสถานีบ้านฉิมพลี) และช่วงรังสิต – มหาวิทยาลัยธรรมศาสตร์ ศูนย์รังสิต**

 คณะรัฐมนตรีมีมติอนุมัติตามที่กระทรวงคมนาคม (คค.) เสนอให้การรถไฟแห่งประเทศไทย (รฟท.) ดำเนินโครงการระบบรถไฟชานเมือง (สายสีแดง) รวม 2 โครงการ ดังนี้

 1. **โครงการระบบรถไฟชานเมือง (สายสีแดง) ช่วงตลิ่งชัน - ศาลายา และสถานีเพิ่มเติม 3 สถานี**

 1.1 อนุมัติให้ รฟท. ดำเนินโครงการระบบรถไฟชานเมือง (สายสีแดง) ช่วงตลิ่งชัน - ศาลายา และสถานีเพิ่มเติม 3 สถานี ได้แก่ สถานีพระราม 6 สถานีบางกรวย - การไฟฟ้าฝ่ายผลิต (กฟผ.) และสถานีบ้านฉิมพลี ในกรอบวงเงิน 10,202.18 ล้านบาท (รวมภาษีมูลค่าเพิ่มร้อยละ 7) ระยะเวลาดำเนินการ 5 ปี โดยดำเนินการประกวดราคาจ้างก่อสร้างด้วยวิธีการทางอิเล็กทรอนิกส์ (e – Auction) ตามระเบียบสำนักนายกรัฐมนตรีว่าด้วยการพัสดุด้วยวิธีการทางอิเล็กทรอนิกส์ พ.ศ. 2549 หรือด้วยวิธีการทางอิเล็กทรอนิกส์ (e – bidding) หรือที่ประกาศใช้ล่าสุด

 1.2 ให้รัฐบาลรับภาระค่าใช้จ่ายในการดำเนินโครงการทั้งสิ้น โดยให้สำนักงบประมาณ (สงป.) จัดสรรงบประมาณรายปี และหรือกระทรวงการคลัง (กค.) จัดหาแหล่งเงินกู้และค้ำประกันเงินกู้ภายในประเทศให้ตามความเหมาะสม เพื่อเป็นค่าใช้จ่ายในการดำเนินโครงการ ทั้งนี้ ให้ รฟท. กู้เงินได้ตามพระราชบัญญัติการรถไฟแห่งประเทศไทย พ.ศ. 2494 มาตรา 39 (4)

 2. **โครงการระบบรถไฟชานเมืองสายสีแดงเข้ม ช่วงรังสิต – มหาวิทยาลัยธรรมศาสตร์ (มธ.) ศูนย์รังสิต**

 2.1 อนุมัติให้ รฟท. ดำเนินโครงการระบบรถไฟชานเมืองสายสีแดงเข้ม ช่วงรังสิต - มธ. ศูนย์รังสิต ในกรอบวงเงิน 6,570.40 ล้านบาท (รวมภาษีมูลค่าเพิ่ม ร้อยละ 7) ระยะเวลาดำเนินการ 5 ปี โดยดำเนินการประกวดราคาจ้างก่อสร้างด้วยวิธีการทางอิเล็กทรอนิกส์ (e – Auction) ตามระเบียบสำนักนายกรัฐมนตรีว่าด้วยการพัสดุด้วยวิธีการทางอิเล็กทรอนิกส์ พ.ศ. 2549 หรือด้วยวิธีการทางอิเล็กทรอนิกส์ (e – bidding) หรือที่ประกาศใช้ล่าสุด

 2.2 ให้รัฐบาลรับภาระค่าใช้จ่ายในการดำเนินโครงการทั้งสิ้น โดยให้ สงป. จัดสรรงบประมาณรายปี หรือ กค. จัดหาแหล่งเงินกู้และค้ำประกันเงินกู้ภายในประเทศให้ตามความเหมาะสม เพื่อเป็นค่าใช้จ่ายในการดำเนินโครงการ ทั้งนี้ ให้ รฟท. กู้เงินได้ตามพระราชบัญญัติการรถไฟแห่งประเทศไทย พ.ศ. 2494 มาตรา 39 (4)

 2.3 อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืนโครงการระบบรถไฟชานเมืองสายสีแดงเข้ม ช่วงรังสิต - มธ. ศูนย์รังสิต ตามที่ คค. เสนอและให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 โดยในส่วนของกรอบวงเงินโครงการและการรับภาระค่าใช้จ่ายของทั้ง 2 โครงการ ให้เป็นไปตามความเห็นของกระทรวงคลัง (กค.) และสำนักงบประมาณ (สงป.) ซึ่งมีความเห็นสอดคล้องกัน ดังนี้

 **หน่วย : ล้านบาท**

|  |  |  |
| --- | --- | --- |
| **รายการ** | **1. ตลิ่งชั่น –ศาลายา** | **2. รังสิต – มธ. ศูนย์รังสิต** |
| 1. กรอบวงเงินโครงการฯ แบ่งเป็น 1.1 รัฐบาล รับภาระค่างานก่อสร้างโครงสร้างพื้นฐาน แบ่งเป็น  1.1.1. สงป. จัดสรรงบฯ ประจำปี เพื่อเป็นค่าใช้จ่าย ดังนี้ - เวนคืนที่ดิน - ค่าจ้างที่ปรึกษาประกวดราคา - ค่าจ้างที่ปรึกษาช่วยเวนคืนที่ดิน 1.1.2 กค. จัดหาแหล่งเงินกู้ให้ การรถไฟแห่งประเทศไทย (รฟท.) กู้ต่อ โดย สงป. จัดสรรงบฯ ให้ รฟท. ชำระเงินกู้ เพื่อเป็นค่าใช้จ่าย ดังนี้ - ค่าก่อสร้างงานโยธา - ค่าจ้างที่ปรึกษาควบคุมงานก่อสร้าง - ค่าจ้างที่ปรึกษาวิศวกรอิสระ 1.2 รฟท. รับภาระค่างานระบบไฟฟ้าและเครื่องกล โดยให้ กค. ค้ำประกันเงินกู้ | 10,202.187,670.8210.00-10.00-7,660.827,358.65271.9830.192,531.36 | 6,570.404,373.23310.00295.0010.005.004,063.233874.29166.9721.972,197.17 |
| **2. รวมใช้เงินกู้** | **10,192.18** | **6,260.40** |
| **3. รวมใช้งบประมาณ** | **10.00** | **310.00** |

**หมายเหตุ :** การรับภาระค่าใช้จ่ายข้างต้น เป็นไปในแนวทางเดียวกันกับโครงการระบบรถไฟฟ้าชานเมือง สายสีแดงอ่อน

ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง ตามนัยมติคณะรัฐมนตรีเมื่อวันที่

26 กรกฎาคม 2559

 **สาระสำคัญของเรื่อง**

 1. โครงการระบบรถไฟชานเมือง (สายสีแดง) ทั้ง 2 โครงการ เป็นโครงการที่อยู่ภายใต้ยุทธศาสตร์การพัฒนาโครงสร้างพื้นฐานด้านคมนาคมขนส่งของไทย พ.ศ. 2558 – 2565 และได้รับการบรรจุอยู่ภายใต้แผนปฏิบัติการด้านคมนาคมขนส่งระยะเร่งด่วน พ.ศ. 2560 (Action plan) ที่คณะรัฐมนตรีได้มีมติเมื่อวันที่ 27 มีนาคม 2558 และ 13 ธันวาคม 2559 เห็นชอบและรับทราบแผนดังกล่าวตามลำดับแล้ว อีกทั้งคณะกรรมการการรถไฟแห่งประเทศไทยได้ให้ความเห็นชอบทั้ง 2 โครงการแล้ว โดยทั้ง 2 โครงการเป็นส่วนต่อขยายของรถไฟชานเมืองสายสีแดงทางฝั่งทิศเหนือ และทิศตะวันตกของกรุงเทพมหานคร ซึ่งจะช่วยเชื่อมต่อการเดินทางกับระบบรถไฟทางไกล และระบบรถไฟฟ้าขนส่งมวลชน ทำให้ประชาชนสามารถเดินทางเข้าออกพื้นที่กรุงเทพมหานครชั้นในได้อย่างสะดวกมากขึ้น

 2. กระทรวงคมนาคมแจ้งว่า ทั้ง 2 โครงการ เป็นการก่อสร้างทางรถไฟเลียบไปตามแนวเขตทางรถไฟทางไกลของการรถไฟแห่งประเทศไทย (รฟท.) โดยจะเป็นรางขนาด 1 เมตร เดินรถด้วยระบบไฟฟ้าที่จ่ายเหนือหัว (OCS) แรงดันไฟฟ้า AC 25 กิโลโวลต์ รถไฟมีความเร็วสูงสุด 160 กิโลเมตรต่อชั่วโมง มีระบบไฟฟ้าและเครื่องกล ประกอบด้วย ระบบอาณัติสัญญาณและควบคุมรถไฟ ระบบสื่อสาร ระบบเก็บค่าโดยสารอัตโนมัติ ระบบไฟฟ้ากำลัง และแม้ว่าตามข้อเสนอของกระทรวงคมนาคมจะกำหนดระยะเวลาดำเนินโครงการ 5 ปี แต่กระทรวงคมนาคมยืนยันว่าจะสามารถเปิดให้บริการในปี 2565 โดยแต่ละโครงการมีวงเงินโครงการ ระยะทาง และจำนวนสถานี สรุปได้ ดังนี้

 2.1 ช่วงตลิ่งชัน – ศาลายา และสถานีเพิ่มเติม 3 สถานี (สถานีพระราม 6 สถานีบางกรวย – กฟผ. และสถานีบ้านฉิมพลี) ระยะทาง 14.8 กิโลเมตร เป็นโครงการก่อสร้างทางรถไฟส่วนต่อขยายทางทิศตะวันตกจากโครงการระบบรถไฟชานเมือง (สายสีแดง) ช่วงบางซื่อ – ตลิ่งชัน และก่อสร้างสถานีใหม่ จำนวน 6 สถานี ได้แก่ สถานีสะพานพระราม 6 และสถานีบางกรวย – กฟผ. สถานีบ้านฉิมพลี สถานีกาญจนาภิเษก สถานีศาลาธรรมสพน์ และสถานีศาลายา

 2.2 ช่วงรังสิต – มหาวิทยาลัยธรรมศาสตร์ ระยะทาง 8.84 กิโลเมตร เป็นโครงการก่อสร้างทางรถไฟส่วนต่อขยายทางทิศเหนือจากโครงการระบบรถไฟชานเมือง (สายสีแดง) ช่วงบางซื่อ – รังสิต ประกอบด้วย 4 สถานี ได้แก่ สถานีคลองหนึ่ง สถานีมหาวิทยาลัยกรุงเทพ สถานีเชียงราก และสถานีมหาวิทยาลัยธรรมศาสตร์ ศูนย์รังสิต ทั้งนี้ จะต้องมีการเวนคืนพื้นที่เพิ่มเติมประมาณ 14 ไร่ เพื่อนำที่ดินมาสร้างสถานีทั้ง 4 แห่ง

 3. กระทรวงคมนาคมแจ้งว่า ทั้ง 3 โครงการมีผลตอบแทนทางการเงิน (FIRR) และทางเศรษฐกิจ (EIRR) สรุปได้ดังนี้

|  |  |  |
| --- | --- | --- |
| **ผลตอบแทน** | **1. ตลิ่งชัน – ศาลายา** | **2. รังสิต – ม. ธรรมศาสตร์** |
| FIRR | คุ้มค่าทางการเงิน | ไม่คุ้มค่าทางการเงิน |
| EIRR | คุ้มค่าทางเศรษฐกิจ | คุ้มค่าทางเศรษฐกิจ |

**หมายเหตุ** : แม้ว่าโครงการที่ 2. จะไม่มีความคุ้มค่าทางการเงิน แต่กระทรวงคมนาคมคาดว่าจะทำให้ปริมาณผู้โดยสารสายสีแดง
ทั้งระบบเพิ่มขึ้นเมื่อเทียบกับกรณีไม่มีโครงการ (Induced demand) ซึ่งจะทำให้รายได้ค่าโดยสารของสายสีแดงทั้งระบบเพิ่มมากขึ้น

 **สำหรับร่างพระราชกฤษฎีกากำหนดเขตที่ดินในบริเวณที่ที่จะเวนคืนโครงการระบบรถไฟชานเมืองสายสีแดงเข้ม ช่วงรังสิต – มธ. ศูนย์รังสิต** นั้น เป็นการกำหนดเขตที่ดินในบริเวณที่ที่จะเวนคืน ในท้องที่ตำบลบ้านปทุม อำเภอสามโคก ตำบลบางพูด ตำบลสวนพริกไทย อำเภอเมืองปทุมธานี และตำบลคลองหนึ่ง อำเภอคลองหลวง จังหวัดปทุมธานี เพื่อสร้างทางเชื่อมระหว่างทางหลวงชนบท อย.5042 กับสถานีรถไฟ ทางรถไฟ และย่านสถานีรถไฟ ตามโครงการระบบรถไฟชานเมืองสายสีแดงเข้ม ช่วงรังสิต – มหาวิทยาลัยธรรมศาสตร์ ศูนย์รังสิต ซึ่งแนวเส้นทางอยู่ในเขตที่ดินของ รฟท. แต่มีบางพื้นที่จำเป็นต้องเวนคืนเพื่อก่อสร้างสถานีและถนนทางเข้าสถานี เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่สามารถเข้าดำเนินการสำรวจ และเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน อันจะทำให้การสร้างทางเชื่อมระหว่างทางหลวงชนบทสายดังกล่าวเป็นไปตามแผนการที่กำหนดไว้

**7. เรื่อง การปรับเพิ่มเงินลงทุนและเปลี่ยนแปลงรายละเอียด โครงการโรงไฟฟ้าเพื่อทดแทนโรงไฟฟ้าแม่เมาะเครื่องที่ 4 – 7**

คณะรัฐมนตรีมีมติเห็นชอบตามที่กระทรวงพลังงาน (พน.) เสนอ ดังนี้

 1. เห็นชอบให้การไฟฟ้าฝ่ายผลิตแห่งประเทศไทย (กฟผ.) ดำเนินการเปลี่ยนแปลงกำลังผลิตไฟฟ้าโครงการโรงไฟฟ้าเพื่อทดแทนโรงไฟฟ้าแม่เมาะเครื่องที่ 4 – 7 **จากเดิม** ขนาดกำลังผลิตไฟฟ้าติดตั้ง 600 เมกะวัตต์ **เป็น** ขนาดกำลังผลิตไฟฟ้าติดตั้ง 655 เมกะวัตต์

 2. เห็นชอบให้ กฟผ. ปรับเงินลงทุนโครงการฯ **จากเดิม**ที่ได้รับอนุมัติเงินลงทุน 36,811 ล้านบาท **เพิ่มขึ้น** 1,150 ล้านบาท **สรุปวงเงินลงทุนรวมเป็นจำนวนเงิน 37,961 ล้านบาท** เพื่อให้การเบิกจ่ายของ กฟผ. ถูกต้องเป็นไปตามกฎหมายและระเบียบที่เกี่ยวข้อง ทั้งนี้ จะต้องไม่นำวงเงินลงทุนที่เพิ่มขึ้นดังกล่าวมาคำนวณผลตอบแทนการลงทุนในโครงสร้างอัตราค่าไฟฟ้า

 **สาระสำคัญของเรื่อง**

 1. โรงไฟฟ้าแม่เมาะ เครื่องที่ 4 – 7 ขนาดกำลังผลิตติดตั้ง 600 เมกะวัตต์ มีประสิทธิภาพในการผลิตกระแสไฟฟ้าลดลงเนื่องจากมีอายุการใช้งานมากกว่า 25 ปี ดังนั้น แผนพัฒนากำลังผลิตไฟฟ้าของประเทศไทย พ.ศ. 2553 – 2573 (PDP 2010) ฉบับปรับปรุงครั้งที่ 3 จึงกำหนดให้ปลดโรงไฟฟ้าแม่เมาะเครื่องที่ 4 – 7 และให้มีโรงไฟฟ้าใหม่เพื่อทดแทน และที่ผ่านมาคณะรักษาความสงบแห่งชาติได้มีมติเมื่อวันที่ 19 สิงหาคม 2557 เห็นชอบให้การไฟฟ้าฝ่ายผลิตแห่งประเทศไทย (กฟผ.) ดำเนินโครงการโรงไฟฟ้าเพื่อทดแทนโรงไฟฟ้าแม่เมาะ เครื่องที่ 4 – 7 วงเงินลงทุน 36,811 ล้านบาท โดยเป็นโรงไฟฟ้าพลังความร้อนที่ใช้ถ่านหินลิกไนต์จากเหมืองแม่เมาะเป็นเชื้อเพลิง ขนาดกำลังการผลิตติดตั้งประมาณ 600 เมกะวัตต์ ตั้งอยู่ภายในโรงไฟฟ้าแม่เมาะ จังหวัดลำปาง มีอายุการใช้งานประมาณ 30 ปี

 2. ในขั้นตอนการเตรียมการประกวดราคาโครงการฯ กฟผ. พบว่าถ่านหินลิกไนต์เหมืองแม่เมาะมีปัญหาด้านคุณภาพซึ่งเปลี่ยนแปลงไปจากรายงานการศึกษาความเหมาะสมของโครงการฯ ซึ่งโรงไฟฟ้าจะไม่สามารถเดินเครื่องได้เต็มพิกัดด้วยถ่านหินลิกไนต์คุณภาพดังกล่าว **กฟผ. จึงปรับปรุงข้อกำหนดทางเทคนิคของเอกสารประกวดราคาเพื่อให้โรงไฟฟ้าใหม่สามารถรองรับถ่านหินที่มีคุณภาพเปลี่ยนไปตลอดอายุโรงไฟฟ้าได้** โดยผู้ชนะการประกวดราคาได้เสนอข้อเสนอทางเทคนิคถูกต้อง สามารถรองรับถ่านหินลิกไนต์คุณภาพดังกล่าวได้และเสนอเทคโนโลยีโรงไฟฟ้าขนาดกำลังการผลิตใหญ่กว่าที่ กฟผ. ได้รับอนุมัติ (ได้รับอนุมัติขนาดกำลังการผลิตติดตั้ง 600 เมกะวัตต์ ผู้ชนะการประกวดราคาเสนอขนาดกำลังการผลิตติดตั้ง 655 เมกะวัตต์) ในราคา 35,312 ล้านบาท ซึ่งอยู่ภายใต้กรอบวงเงินที่ได้รับอนุมัติไว้จากคณะรักษาความสงบแห่งชาติเมื่อวันที่ 19 สิงหาคม 2557 ประกอบกับเกิดความผันผวนของอัตราแลกเปลี่ยนที่เงินบาทได้อ่อนค่าลงเมื่อเทียบกับอัตราแลกเปลี่ยน ณ วันประกวดราคา (31.2182 บาทต่อดอลลาร์สหรัฐ) กับอัตราแลกเปลี่ยนจริง ณ วันที่ กฟผ. ต้องจ่ายค่างานให้กับคู่สัญญาตั้งแต่ปี 2558 – 2560 (32.5709 – 36.3271 บาทต่อดอลลาร์สหรัฐ) ส่งผลให้เงินลงทุนที่ได้รับอนุมัติไว้จำนวน 36,811 ล้านบาท ไม่เพียงพอ จึงต้องขอปรับเพิ่มวงเงินลงทุนเป็น 37,961 ล้านบาท (เพิ่มขึ้น 1,150 ล้านบาท) ดังนั้น กฟผ. จึงจำเป็นต้องเสนอขอทบทวนมติคณะรัฐมนตรีมาในครั้งนี้

 3. กระทรวงพลังงานแจ้งว่า โครงการฯ พร้อมที่จะดำเนินการจ่ายไฟฟ้าเข้าระบบเชิงพาณิชย์ได้ทันทีหลังจากที่ได้รับอนุมัติ ซึ่งการเปลี่ยนแปลงรายละเอียดของโครงการฯ ในครั้งนี้ได้รับความเห็นชอบจากคณะกรรมการการไฟฟ้าฝ่ายผลิตในคราวประชุม ครั้งที่ 2/2561 เมื่อวันที่ 21 กุมภาพันธ์ 2561 และครั้งที่ 8/2561 เมื่อวันที่ 22 สิงหาคม 2561 และได้รับความเห็นชอบจากคณะกรรมการกำกับกิจการพลังงานในคราวประชุมครั้งที่ 57/2561 เมื่อวันที่ 19 ธันวาคม 2561 รวมทั้งคณะกรรมการสิ่งแวดล้อมแห่งชาติได้เห็นชอบรายงานการวิเคราะห์ผลกระทบสิ่งแวดล้อมและสุขภาพ (EHIA) แล้ว อีกทั้งหน่วยงานที่เกี่ยวข้อง ได้แก่ กระทรวงการคลัง สำนักงบประมาณ และสำนักงานสภาพัฒนาการเศรษฐกิจและสังคมแห่งชาติไม่ขัดข้อง

**8. เรื่อง การโอนใบอนุญาตจัดตั้งโรงเรียนนานาชาติเชียงใหม่ให้แก่มูลนิธิแห่งสภาคริสตจักรในประเทศไทย**

 คณะรัฐมนตรีพิจารณาเรื่อง การโอนใบอนุญาตจัดตั้งโรงเรียนนานาชาติเชียงใหม่ให้แก่มูลนิธิแห่งสภาคริสตจักรในประเทศไทย ตามที่กระทรวงการต่างประเทศ (กต.) เสนอ แล้วมีมติดังนี้

 1. เห็นชอบการทบทวนมติคณะรัฐมนตรีเมื่อวันที่ 1 พฤศจิกายน 2526 (เรื่อง โรงเรียนนอกกฎหมายของ ดร.คิงส์ จังหวัดเชียงใหม่) **จากเดิม** ที่อนุมัติให้กระทรวงการต่างประเทศเป็นผู้ได้รับใบอนุญาตจัดตั้งโรงเรียนนานาชาติเชียงใหม่ **เป็น** ให้กระทรวงการต่างประเทศมีอำนาจในการโอนใบอนุญาตดังกล่าวให้แก่มูลนิธิแห่งสภาคริสตจักรในประเทศไทยได้ ทั้งนี้ ให้กระทรวงการต่างประเทศตรวจสอบคุณสมบัติของมูลนิธิแห่งสภาคริสตจักรในประเทศไทย ซึ่งต้องมีคุณสมบัติและไม่มีลักษณะต้องห้าม ตามมาตรา 21 และมาตรา 22 แห่งพระราชบัญญัติโรงเรียนเอกชน พ.ศ. 2550 และที่แก้ไขเพิ่มเติม รวมทั้งดำเนินการให้เป็นไปตามเงื่อนไข หลักเกณฑ์ และวิธีการที่กำหนดไว้ในประกาศคณะกรรมการส่งเสริมการศึกษาเอกชน เรื่อง หลักเกณฑ์และวิธีการโอนใบอนุญาตให้จัดตั้งโรงเรียนเอกชน พ.ศ. 2561 อย่างเคร่งครัดต่อไปด้วย

 2. ให้กระทรวงศึกษาธิการรับความเห็นของสำนักงานสภาความมั่นคงแห่งชาติไปพิจารณาดำเนินการต่อไป

 **สาระสำคัญของเรื่อง**

 กต. รายงานว่า

 1. ในการจัดตั้งโรงเรียนนานาชาติเชียงใหม่ กต. ได้ทำความตกลงกับมูลนิธิแห่งสภาคริสตจักรในประเทศไทย โดยกำหนดให้ กต. ตั้งโรงเรียนโดยใช้ที่ดินและอาคารของมูลนิธิฯ และให้มูลนิธิฯ เป็นผู้บริหารกิจการโรงเรียน ตลอดจนรับและเก็บผลประโยชน์และรายได้ทั้งหมดของโรงเรียน นอกจากนี้ มูลนิธิฯ ได้ให้สิทธิพิเศษแก่บุตรของข้าราชการ กต. และหน่วยราชการอื่น ๆ ในการนำบุตรเข้ารับการศึกษาในโรงเรียนนานาชาติเชียงใหม่ โดยชำระค่าธรรมเนียมการเรียนในอัตราต่ำกว่าอัตราปกติ

 2. ในการบริหารจัดการโรงเรียนนานาชาติเชียงใหม่ กต. ได้วางข้อบังคับของโรงเรียนฯ และได้แต่งตั้งคณะกรรมการอำนวยการขึ้นคณะหนึ่ง เพื่อทำหน้าที่ควบคุมและจัดการโรงเรียนฯ โดยมีปลัดกระทรวงการต่างประเทศเป็นประธานคณะกรรมการฯ และมีข้าราชการระดับสูงของ กต. และผู้แทนจากมูลนิธิฯ เข้าร่วมด้วย

 3. ตั้งแต่ปี พ.ศ. 2555 กต. และมูลนิธิฯ ได้หารือเกี่ยวกับการโอนใบอนุญาตจัดตั้งโรงเรียนฯ ให้แก่มูลนิธิฯ เพื่อให้การบริหารโรงเรียนฯ เป็นไปอย่างคล่องตัวมากขึ้น ประกอบกับสถานการณ์ในปัจจุบันได้เปลี่ยนแปลงไป การขออนุญาตจัดตั้งโรงเรียนเอกชนนานาชาติสามารถกระทำได้ตามขั้นตอนทางกฎหมาย โดยไม่ต้องมีส่วนราชการเป็นผู้ขออนุญาต ประกอบกับพระราชบัญญัติโรงเรียนเอกชน พ.ศ. 2550 และที่แก้ไขเพิ่มเติมได้บัญญัติภาระหน้าที่ให้แก่ผู้รับใบอนุญาตไว้หลายประการ เช่น การดูแลสถานที่ การจัดทำบัญชี การแต่งตั้งผู้จัดการโรงเรียน เป็นต้น ซึ่งไม่สอดคล้องกับภารกิจของ กต. รวมทั้งบัญญัติให้โรงเรียนเป็นนิติบุคคลและบังคับให้ผู้รับใบอนุญาตต้องโอนกรรมสิทธิ์ในที่ตั้ง ทรัพย์สิน และทุนให้กับโรงเรียนฯ ซึ่ง กต. ไม่ได้เป็นเจ้าของทรัพย์สิน จึงไม่สามารถโอนกรรมสิทธิ์ต่าง ๆ ข้างต้นได้

 กต. จึงเสนอคณะรัฐมนตรีพิจารณา

|  |
| --- |
| **ต่างประเทศ** |

**9. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับสหพันธ์สาธารณรัฐโซมาเลียและรัฐเอริเทรีย**

 คณะรัฐมนตรีเห็นชอบตามที่กระทรวงการต่างประเทศ (กต.) เสนอ ดังนี้

 1. ให้ความเห็นชอบการดำเนินการตามข้อมติคณะมนตรีความมั่นคงแห่งสหประชาชาติ (United Nations Security Council: UNSC) ที่ 2444 (ค.ศ. 2018) ในส่วนการยกเลิกการดำเนินมาตรการลงโทษต่อรัฐ เอริเทรียและในส่วนการดำเนินมาตรการลงโทษเกี่ยวกับสหพันธ์สาธารณรัฐโซมาเลีย (โซมาเลีย)

 2. กรณีที่ UNSC ได้รับรองข้อมติเพื่อคงไว้ซึ่งมาตรการลงโทษต่อโซมาเลียและข้อยกเว้นที่เกี่ยวข้องเป็นประจำทุกปี และเนื้อหาของข้อมติใหม่มิได้เปลี่ยนแปลงสาระสำคัญของมาตรการลงโทษที่มีอยู่เดิม เห็นควรให้ความเห็นชอบให้ กต. ดำเนินการไปได้ โดยไม่ต้องนำเสนอคณะรัฐมนตรีพิจารณา แต่หากกรณีที่ UNSC จะรับรองข้อมติเพื่อเปลี่ยนแปลง สาระสำคัญหรือยกเลิกมาตรการลงโทษต่อโซมาเลีย เห็นควรให้ความเห็นชอบให้ กต. เสนอเรื่องที่มีการเปลี่ยนแปลงสาระสำคัญหรือยกเลิกมาตรการลงโทษดังกล่าวให้คณะรัฐมนตรีพิจารณาต่อไป

 3. มอบหมายให้ส่วนราชการที่เกี่ยวข้อง ได้แก่ กระทรวงกลาโหม (กห.) กระทรวงการคลัง (กค.) กระทรวงคมนาคม (คค.) กระทรวงพาณิชย์ (พณ.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) สำนักงานป้องกันและปราบปรามการฟอกเงิน (สำนักงาน ปปง.) สำนักงานตำรวจแห่งชาติ (ตช.) และธนาคารแห่งประเทศไทย (ธปท.) ถือปฏิบัติและปรับปรุงฐานข้อมูลเกี่ยวกับมาตรการลงโทษ สหพันธ์สาธารณรัฐโซมาเลียให้ทันสมัยตามข้อมูลในเว็บไซต์ของสหประชาชาติ (https://www.un.org/sc/suborg/en/sanctions/751) ทั้งนี้ สหประชาชาติจะปรับปรุงรายชื่อบุคคล และองค์กรที่ถูกมาตรการลงโทษภายใต้หัวข้อ “Sanctions List Materials” เป็นระยะ

 ทั้งนี้ คณะรัฐมนตรีได้เคยมีมติเห็นชอบรับรองการดำเนินการตามข้อมติ UNSC ตั้งแต่ปี 2535 ในส่วนที่เกี่ยวข้องกับโซมาเลียและรัฐเอริเทรีย รวม 5 ครั้ง (พ.ศ. 2552 - 2561) จำนวน 21 ฉบับ โดยในครั้งนี้ UNSC ได้รับรองข้อมติฯ ที่ 2444 (ค.ศ. 2018) ซึ่งจำแนกออกเป็น 2 ส่วน ได้แก่

 1. ยกเลิกมาตรการลงโทษทั้งหมดต่อรัฐเอริเทรีย เนื่องจากในช่วงที่ผ่านมาไม่พบหลักฐานที่แน่ชัดว่ารัฐเอริเทรียสนับสนุนกลุ่มติดอาวุธที่มีส่วนเกี่ยวข้องกับการบั่นทอนเสถียรภาพของสหพันธ์สาธารณรัฐโซมาเลียและภูมิภาค รวมทั้งในช่วงปี 2561 รัฐเอริเทรียได้ดำเนินกิจกรรมส่งเสริมสันติภาพในหลาย ๆ ด้านด้วย

 2. ต่ออายุมาตรการลงโทษสำหรับสหพันธ์สาธารณรัฐโซมาเลีย เนื่องจากสถานการณ์ความไม่สงบและความรุนแรงในสหพันธ์สาธารณรัฐโซมาเลียยังคงดำเนินอยู่อย่างต่อเนื่อง ทั้งนี้ มาตรการดังกล่าวประกอบด้วย (1) มาตรการลงโทษทางอาวุธ การห้ามเดินทาง การอายัดทรัพย์สิน และการห้ามนำเข้าถ่านไม้ (ไม่มีกำหนดระยะเวลาสิ้นสุด) (2) ต่ออายุ ข้อยกเว้นที่เกี่ยวข้อง เช่น มาตรการลงโทษทางอาวุธจะไม่มีผลบังคับใช้ในกรณีการขนส่งอาวุธยุทโธปกรณ์เพื่อการพัฒนากองกำลังรักษาความมั่นคงแห่งชาติของโซมาเลีย เป็นต้น ออกไปจนถึงวันที่ 15 พฤศจิกายน 2562

**10. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับรัฐลิเบีย**

 คณะรัฐมนตรีเห็นชอบตามที่กระทรวงการต่างประเทศ (กต.) เสนอ ดังนี้

 1. ให้ความเห็นชอบรับรองการดำเนินการตามข้อมติคณะมนตรีความมั่นคงแห่งสหประชาชาติ (United Nations Security Council : UNSC) ที่ 2441 (ค.ศ. 2018) เกี่ยวกับรัฐลิเบีย

 2. กรณีที่ UNSC ได้รับรองข้อมติเพื่อคงไว้ซึ่งมาตรการลงโทษแก่รัฐลิเบียเป็นประจำทุกปี และเนื้อหาของข้อมติมิได้เปลี่ยนแปลงสาระสำคัญของมาตรการลงโทษที่มีอยู่เดิม เห็นควรให้ความเห็นชอบให้ กต. ดำเนินการตามข้อมติดังกล่าวไปได้โดยไม่ต้องนำเสนอคณะรัฐมนตรีพิจารณา แต่หากกรณีที่ UNSC จะรับรองข้อมติเพื่อเปลี่ยนแปลงสาระสำคัญ หรือยกเลิกมาตรการลงโทษต่อรัฐลิเบีย เห็นควรให้ความเห็นชอบให้ กต. เสนอเรื่อง ที่มีการเปลี่ยนแปลงสาระสำคัญหรือยกเลิกมาตรการลงโทษดังกล่าวให้คณะรัฐมนตรี พิจารณาต่อไป

 3. มอบหมายให้ส่วนราชการที่เกี่ยวข้องกับการดำเนินการตามข้อมติ UNSC เกี่ยวกับรัฐลิเบีย ได้แก่ กระทรวงกลาโหม (กห.) กระทรวงการคลัง (กค.) กระทรวงคมนาคม (คค.) กระทรวงพาณิชย์ (พณ.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) สำนักงานตำรวจแห่งชาติ (ตช.) สำนักงานป้องกันและปราบปรามการฟอกเงิน (สำนักงาน ปปง.) และธนาคารแห่งประเทศไทย (ธปท.) ถือปฏิบัติและปรับปรุงฐานข้อมูลเกี่ยวกับมาตรการลงโทษต่อรัฐลิเบีย โดยเฉพาะรายชื่อบุคคลและองค์กรที่ต้องถูกมาตรการลงโทษ (ห้ามเดินทางและอายัดทรัพย์สิน) ให้ทันสมัยตามข้อมูลเว็บไซต์สหประชาชาติ (https://www.un.org/sc/suborg/en/sanctions/1970/) รวมทั้งแจ้งผลการดำเนินการในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations : UN) ต่อไป ทั้งนี้ UN จะปรับปรุงรายชื่อบุคคลและองค์กรที่ถูกมาตรการลงโทษ ภายใต้หัวข้อ “Sanction List Materials” เป็นระยะ

 คณะรัฐมนตรีได้มีมติเห็นชอบรับรองข้อมติ UNSC เป็นจำนวนทั้งสิ้น 5 ครั้ง (พ.ศ. 2554 - 2560) อย่างไรก็ตาม เนื่องจากสถานการณ์ในรัฐลิเบียยังมีความอ่อนไหวและขาดเสถียรภาพ UNSC จึงได้รับรองข้อมติฯ ที่ 2441 (ค.ศ. 2018) เพิ่มเติมอีก 1 ฉบับ โดยมีสาระสำคัญเกี่ยวกับการต่ออายุมาตรการให้อำนาจรัฐสมาชิกตรวจสอบเรือในทะเลหลวง เพื่อป้องกันการลักลอบส่งออกทรัพยากรปิโตรเลียมจากรัฐลิเบียออกไปจนถึงวันที่ 15 กุมภาพันธ์ 2563 การเน้นย้ำมาตรการห้ามเดินทางและอายัดทรัพย์สิน รวมถึงการเรียกร้องให้รัฐสมาชิกรายงานต่อ UN เกี่ยวกับการดำเนินการของรัฐสมาชิกภายใต้มาตรการห้ามเดินทางและอายัดทรัพย์สินของข้อมติฯ ที่เกี่ยวข้อง

**11. เรื่อง ขออนุมัติการจัดทำและลงนามบันทึกความตกลงในการจัดตั้งศูนย์ระดับภูมิภาคว่าด้วย สะเต็มศึกษาของซีมีโอ**

 คณะรัฐมนตรีเห็นชอบตามที่กระทรวงศึกษาธิการ (ศธ.) เสนอ ดังนี้

 1. อนุมัติการจัดทำและลงนามบันทึกความตกลงในการจัดตั้งศูนย์ระดับภูมิภาคว่าด้วยสะเต็มศึกษาของซีมีโอที่ประเทศไทย [Memorandum of Agreement between the Government of the Kingdom of Thailand and the Southeast Asian Ministers of Education Organization on the Establishment of the SEAMEO Regional Centre for STEM Education (SEAMEO STEM - ED) in Thailand] ทั้งนี้ หากก่อนลงนามมีความจำเป็นต้องปรับปรุงแก้ไขบันทึกความตกลงฯ ในส่วนที่มิใช่สาระสำคัญ ให้ ศธ. หารือกับกระทรวงการต่างประเทศ (กต.) (กรมสนธิสัญญาและกฎหมาย) เพื่อพิจารณาดำเนินการในเรื่องนั้น ๆ โดยไม่ต้องนำเสนอคณะรัฐมนตรีพิจารณาอีกครั้ง

 2. อนุมัติให้รัฐมนตรีว่าการกระทรวงศึกษาธิการหรือผู้ที่ได้รับมอบหมายจากรัฐมนตรีว่าการกระทรวงศึกษาธิการเป็นผู้ลงนามในบันทึกความตกลงในการจัดตั้ง SEAMEO STEM – ED โดยมอบหมายให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนาม (ยังไม่ได้กำหนดวันลงนาม เนื่องจากจะต้องเวียนร่างบันทึกความตกลงฯ ให้ประเทศสมาชิก เห็นชอบก่อน)

 โดยเนื้อหาของร่างบันทึกความตกลงฯ ระบุถึงสถานที่ตั้งของศูนย์ฯ อำนาจหน้าที่ของศูนย์ฯ รวมถึงการบริหารจัดการและงบประมาณ ซึ่งการจัดตั้งศูนย์ SEAMEOSTEM - ED ในประเทศไทยในครั้งนี้ มีวัตถุประสงค์เพื่อพัฒนาศักยภาพและสร้างความเข้มแข็งในด้านสะเต็มศึกษา เป็นศูนย์พัฒนาและเผยแพร่องค์ความรู้ระดับภูมิภาคด้วยงานวิจัยเกี่ยวกับสะเต็มศึกษาที่มีคุณภาพทั้งในประเทศไทยและในประเทศสมาชิกซีมีโอ ซึ่งมีความสอดคล้องกับนโยบายของรัฐบาลเรื่องการส่งเสริมสะเต็มศึกษาเพื่อพัฒนาทรัพยากร ให้มีคุณภาพสามารถบูรณาการความรู้ทางวิทยาศาสตร์ เทคโนโลยี กระบวนการทางวิศวกรรม และคณิตศาสตร์ไปใช้เชื่อมโยง และแก้ปัญหาในชีวิตจริง อีกทั้งจะช่วยเสริมสร้างศักยภาพของประเทศในการเป็นศูนย์กลางทางการศึกษาในภูมิภาคต่อไป

**12. เรื่อง ขอความเห็นชอบให้สถาบันอุดมศึกษาที่มีศักยภาพสูงจากต่างประเทศจัดการศึกษาในประเทศไทย (Asian Institute of Hospitality Management , In Academic Association With Les Roches)**

 คณะรัฐมนตรีเห็นชอบให้ Asian Institute of Hospitality Management, in Academic Association With Les Roches (เลส์โรช) ประเทศสวิสเซอร์แลนด์ เข้ามาจัดการศึกษาในประเทศไทย ตามความในข้อ 4 แห่งคำสั่งหัวหน้า คณะรักษาความสงบแห่งชาติ ที่ 29/2560 เรื่อง การส่งเสริมการจัดการศึกษาโดยสถาบันอุดมศึกษา ที่มีศักยภาพสูงจากต่างประเทศ ลงวันที่ 26 พฤษภาคม 2560 ตามที่ กระทรวงศึกษาธิการเสนอ

 กระทรวงศึกษาธิการเสนอให้ Asian Institute of Hospitality Management, In Academic Association With Les Roches (เลส์โรช) ของประเทศสวิสเซอร์แลนด์เข้ามาจัดการศึกษาในประเทศไทยในหลักสูตรปริญญาตรีสาขาการบริหารธุรกิจการโรงแรม (Bachelor of Business Administration in Global Hospitality Management) โดยจัดตั้งใน 2 พื้นที่ คือ จังหวัดชลบุรีและกรุงเทพมหานคร เพื่อรองรับอุตสาหกรรมการโรงแรมและการท่องเที่ยว ซึ่งเป็น 1 ใน 10 อุตสาหกรรมเป้าหมายเพื่อพัฒนาศักยภาพของพื้นที่เขตพัฒนาพิเศษภาคตะวันออก (Eastern Economic Corridor : EEC) ซึ่งคณะกรรมการพัฒนาการจัดการศึกษาโดยสถาบันอุดมศึกษาที่มีศักยภาพสูงจากต่างประเทศ (คพอต.) ในการประชุมครั้งที่ 1/2562 เมื่อวันที่ 4 มกราคม 2562 พิจารณาแล้วเห็นว่าการเข้ามาจัดการศึกษาของสถาบันฯ ดังกล่าวเป็นไปตามหลักเกณฑ์ รูปแบบ วิธีการ และเงื่อนไข ในการดำเนินการจัดการศึกษาของสถาบันอุดมศึกษาที่มีศักยภาพสูงจากต่างประเทศ ตามที่คณะรัฐมนตรีได้เคยมีมติแล้ว (17 ตุลาคม 2560)

**13. เรื่อง การประชุมคณะทำงานร่วมไทย – เมียนมา ในการเตรียมการส่งผู้หนีภัยการสู้รบจากเมียนมากลับประเทศ ครั้งที่ 2**

 คณะรัฐมนตรีมีมติรับทราบผลการประชุมคณะทำงานร่วมไทย – เมียนมา ในการเตรียมการส่งผู้หนีภัยการสู้รบจากเมียนมากลับประเทศ ครั้งที่ 2 และเห็นชอบในการรับรองเอกสารผลลัพธ์การประชุม 2 ฉบับได้แก่ ร่างเอกสารสรุปผลหารือของการประชุมคณะทำงานร่วมไทย – เมียนมา ในการเตรียมการส่งผู้หนีภัยการสู้รบจากเมียนมา (ผภร.) กลับประเทศ ครั้งที่ 2 และร่างเอกสารแนวทางการส่งผู้หนีภัยการสู้รบจากเมียนมาที่พิสูจน์สัญชาติแล้วจากประเทศไทย โดยหากมีความจำเป็นต้องแก้ไขปรับปรุงในส่วนที่ไม่ใช่สาระสำคัญก่อนมีการรับรองให้กระทรวงการต่างประเทศสามารถดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้งตามที่กระทรวงการต่างประเทศ เสนอ

 **สาระสำคัญของเรื่อง**

เอกสารแนวทางในการส่งกลับ ผภร. ที่ผ่านการตรวจสอบแล้วจากประเทศไทยมีสาระสำคัญประกอบด้วย (1) วัตถุประสงค์ เพื่อให้ส่งกลับอย่างมีระบบ มีกรอบเวลา และอยู่บนหลักการ “ปลอดภัย สมัครใจ และมีศักดิ์ศรี” (2) กรอบเวลา อย่างน้อยสองครั้งต่อปี โดยประเมินจากพัฒนาการของการส่งกลับครั้งก่อนหน้า (3) การจัดสรรพื้นที่ ฝ่ายเมียนมาจะกำหนดพื้นที่เดินทางกลับโดยพิจารณาจากถิ่นที่อยู่เดิมและให้ความช่วยเหลือในการเดินทางกลับ การตั้งถิ่นฐานใหม่ และการฟื้นฟูสภาพชีวิต รวมทั้งร่วมมือกับกรมความร่วมมือระหว่างประเทศ กระทรวงการต่างประเทศ ในการให้ความช่วยเหลือด้านการพัฒนาในพื้นที่ดังกล่าว
(4) จุดผ่านแดนและศูนย์แรกรับ หากจำเป็น ฝ่ายเมียนมาจะจัดให้มีศูนย์แรกรับในฝั่งเมียนมา และฝ่ายไทยอาจกำหนดจุดพักรอในฝั่งไทยก่อนข้ามแดนไปฝั่งเมียนมา โดยจะไม่เป็นการยอมรับหรือเปลี่ยนแปลงสถานะทางกฎหมายของจุดผ่านแดนและพื้นที่โดยรอบ (5) คณะทำงานเทคนิคด้านการส่งกลับ จัดประชุมระดับเจ้าหน้าที่จากทั้งสองฝ่ายทันทีที่ทราบกำหนดวันส่งกลับและประชุมเป็นระยะเพื่อทบทวนและประเมินผล (6) Case Management Team ฝ่ายไทยจะส่งรายชื่อ ผภร. ที่ประสงค์เดินทางกลับพร้อมแบบฟอร์มข้อมูลรายบุคคล และฝ่ายเมียนมาจะกำหนดเวลาลงพื้นที่สัมภาษณ์อย่างสม่ำเสมอ (7) คณะทำงานร่วมไทย –
เมียนมา ในการเตรียมการส่ง ผภร. กลับประเทศ ประชุมปีละ 1 ครั้งหรือตามเห็นสมควร เพื่อรับทราบพัฒนาการและพิจารณาข้อเสนอแนะของคณะทำงานเทคนิค และให้ทิศทางหรือแนวนโยบายที่จำเป็น
(8) หลักเกณฑ์ในการตรวจสอบ เช่น ต้องสมัครใจเดินทางกลับ มีชื่อในแบบฟอร์มลงทะเบียนรายครอบครัวของสำนักงานข้าหลวงใหญ่ผู้ลี้ภัยแห่งสหประชาชาติ (United Nations High Commissioner for Refugees – UNHCR) เคยมีถิ่นที่อยู่ในเมียนมา เด็กต้องมีบิดามารดาที่เคยมีถิ่นพำนักในเมียนมา ห้ามใช้เอกสารปลอม (9) เอกสาร ใช้เอกสารทางการที่ออกโดยรัฐบาลไทยและรัฐบาลเมียนมาเป็นหลัก โดยสถานเอกอัครราชทูตเมียนมาประจำประเทศไทยจะรับรองเอกสารที่จำเป็นตามที่คณะทำงานเทคนิคกำหนด (10) กระบวนการส่งกลับ และ (11) การมีส่วนร่วมของหุ้นส่วนภายนอก ระบุแนวทางการมีส่วนร่วมขององค์การระหว่างประเทศที่เกี่ยวข้องและหุ้นส่วนภายนอกอื่น ๆ เช่น ประเทศที่สนใจร่วมให้ความช่วยเหลือในการส่งกลับ

**14. เรื่อง ร่างเอกสารผลลัพธ์และเอกสารที่เกี่ยวข้องในการประชุมรัฐมนตรีอาเซียนสมัยพิเศษด้านขยะทะเล**

 คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม เสนอ ดังนี้

 1. เห็นชอบร่างเอกสารผลลัพธ์และเอกสารที่เกี่ยวข้อง จำนวน 4 ฉบับ ได้ก่ (1) ร่างปฏิญญากรุงเทพฯ ว่าด้วยการต่อต้านขยะทะเลในภูมิภาคอาเซียน (Bangkok Declaration on Combating Marine Debris in ASEAN Region) (2) ร่างกรอบปฏิบัติการอาเซียนว่าด้วยขยะทะเล (ASEAN Framework of Action on Marine Debris) (3) ร่างแถลงข่าวร่วม (joint Media Statement) และ (4) ร่างบทสรุปประธาน (Chair’s Summary)

 2. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อม (หรือผู้ที่ได้รับมอบหมายจากรัฐมนตรีว่าการกระทรวงทรัพยากรธรรมชาติและสิ่งแวดล้อม) เป็นผู้ให้การรับรองร่างผลลัพธ์และเอกสารที่เกี่ยวข้อง

 3. ให้นายกรัฐมนตรีหรือผู้แทนที่ได้รับมอบหมายร่วมรับรองร่างปฏิญญากรุงเทพฯ ว่าด้วยการต่อต้านขยะทะเลในภูมิภาคอาเซียน ในการประชุมสุดยอดอาเซียน ครั้งที่ 34

 4. หากมีความจำเป็นต้องปรับปรุงแก้ไขร่างเอกสารผลลัพธ์และเอกสารที่เกี่ยวข้องทั้งสี่ฉบับนี้ ที่มิใช่สาระสำคัญหรือไม่ขัดต่อผลประโยชน์ของประเทศไทยให้เป็นดุลยพินิจของการกระทรวงทรัพยากรธรรมชาติและสิ่งแวดล้อมเป็นผู้พิจารณา โดยไม่ต้องนำเสนอคณะรัฐมนตรีพิจารณาใหม่

 **สาระสำคัญของร่างเอกสารผลลัพธ์**

 1) ร่างปฎิญญากรุงเทพฯ ว่าด้วยการต่อต้านขยะทะเลในภูมิภาคอาเซียน (Bangkok Declaration on Combating Marine Debris in ASEAN Region)

 สาระสำคัญของร่างปฏิญญากรุงเทพฯ ว่าด้วยการต่อต้านขยะทะเลในภูมิภาคอาเซียน เป็นการเน้นย้ำถึงวิสัยทัศน์อาเซียน ค.ศ. 2025 ซึ่งยืนยันถึงการส่งเสริมความร่วมมือเพื่อการปกป้องฟื้นฟู และใช้ประโยชน์สิ่งแวดล้อมชายฝั่งและทะเลอย่างยั่งยืน และการดำเนินการตามเป้าหมายร่วมกันของประเทศสมาชิกอาเซียนในการปฏิบัติตามวาระเพื่อการพัฒนาที่ยั่งยืนของสหประชาชาติ รวมถึงข้อสรุปมติจากการประชุมระดับภูมิภาคและระดับนานาชาติที่เกี่ยวข้อง โดยให้ความสำคัญต่อการส่งเสริมความร่วมมือของกลุ่มประเทศอาเซียนในการป้องกัน ลด และจัดการขยะพลาสติกในทะเล โดยให้สนับสนุนนวัตกรรม แนวคิดรวมทั้งเสริมสร้างศักยภาพด้านการวิจัย ประยุกต์ใช้ความรู้ทางวิทยาศสาตร์ และสนับสนุนการมีส่วนร่วมของภาคส่วนต่าง ๆ ในการลดปัญหาขยะทะเล รวมทั้งยินดีต่อกรอบปฏิบัติการอาเซียนว่าด้วยขยะทะเล ซึ่งได้รับการรับรองในการประชุมรัฐมนตรีอาเซียนสมัยพิเศษด้านขยะทะเลในครั้งนี้

 2) ร่างกรอบปฏิบัติการอาเซียนว่าด้วยขยะทะเล (ASEAN Framework of Action on Marine Debris)

 สาระสำคัญของร่างกรอบปฏิบัติการอาเซียนว่าด้วยขยะทะเล เป็นกรอบปฏิบัติที่จัดทำขึ้นตามข้อเสนอแนะจากการประชุมอาเซียนเรื่องการลดขยะทะเลในภูมิภาคอาเซียน ณ จังหวัดภูเก็ต ระหว่างวันที่ 22-23 พฤศจิกายน 2560 ประกอบด้วยกรอบปฏิบัติงาน 4 ด้าน คือ (1) การสนับสนุนนโยบายและการวางแผน เป็นการส่งเสริมมาตรการเชิงนโยบาย กฎหมาย ข้อตกลง รวมทั้งพัฒนาแผนปฏิบัติงานในระดับภูมิภาคเพื่อต่อต้านปัญหาขยะทะเล (2) การวิจัย นวัตกรรมและการเสริมสร้างศักยภาพ เป็นการรวบรวมข้อมูลพัฒนานวัตกรรม และสนับสนุนการใช้องค์ความรู้ด้านวิทยาศาสตร์และเทคโนโลยี ในการดำเนินนโยบายป้องกันและจัดการปัญหาขยะทะเล (3) การตระหนักรู้ของสาธารณะ การศึกษา และการดำเนินกิจกรรมเข้าถึงเชิงรุก เพื่อส่งเสริมความตระหนักรู้ของสาธารณะต่อปัญหาขยะทะเล เพื่อให้มีการขับเคลื่อนในการปรับเปลี่ยนพฤติกรรม เพื่อลดปัญหาขยะทะเล ตลอดจนส่งเสริมการแบ่งปันความรู้ ร่วมกันหาแนวปฏิบัติในการแก้ปัญหาขยะทะเล และ (4) การมีส่วนรวมของภาคเอกชน เป็นการส่งเสริมการปฏิบัติงาน การลงทุนร่วมกับภาคเอกชนในด้านนวัตกรรม การรณรงค์ด้านเศรษฐกิจหมุนเวียน และการนำกลับมาใช้ใหม่เพื่อต่อต้านปัญหาขยะทะเล

**15. เรื่อง การรับรองร่างปฏิญญา 3R กรุงเทพ ว่าด้วยการป้องกันมลพิษจากขยะพลาสติกโดยใช้หลักการ 3R และเศรษฐกิจหมุนเวียน**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอ ดังนี้

 1. เห็นชอบในหลักการต่อร่างปฏิญญา 3R กรุงเทพ ว่าด้วยการป้องกันมลพิษจากขยะพลาสติกโดยใช้หลักการ 3R และเศรษฐกิจหมุนเวียน

 2. เห็นชอบให้กระทรวงทรัพยากรธรรมชาติและสิ่งแวดล้อม โดยกรมควบคุมมลพิษเสนอร่างปฏิญญา 3R กรุงเทพ ว่าด้วยการป้องกันมลพิษจากขยะพลาสติกโดยใช้หลักการ 3R และเศรษฐกิจหมุนเวียน ในการประชุมระดับรัฐมนตรีและเจ้าหน้าที่อาวุโสด้าน 3R ของประเทศในภูมิภาคเอเชียและแปซิฟิก ครั้งที่ 9 ระหว่างวันที่ 4-6 มีนาคม 2562 ณ โรงแรมรอยัล ออคิด เชอราตัน กรุงเทพมหานคร

 3. หากมีความจำเป็นต้องแก้ไขปรับปรุงถ้อยคำในปฏิญญา 3R กรุงเทพ ในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้กระทรวงทรัพยากรธรรมชาติและสิ่งแวดล้อมสามารถดำเนินการได้โดยไม่ต้องเสนอคณะรัฐมนตรีเพื่อพิจารณาอีกครั้ง

 **สาระสำคัญ**

 ร่างปฏิญญา 3R กรุงเทพ (Final agreed Text) ได้ปรับแก้ไขให้เหมาะสมตามความเห็นของ กรมสนธิสัญญาและกฎหมาย โดยกระทรวงทรัพยากรธรรมชาติและสิ่งแวดล้อม กระทรวงสิ่งแวดล้อม ประเทศญี่ปุ่น และศูนย์พัฒนาภูมิภาคแห่งสหประชาชาติ ได้เห็นชอบร่วมกันแล้ว มีสาระสำคัญ ดังนี้

 1. ร่างปฏิญญา 3 R กรุงเทพ เป็นการแสดงเจตนารมณ์ด้านนโยบายร่วมกันของผู้แทนประเทศ ต่าง ๆ ในภูมิภาคเอเชียและแปซิฟิก เพื่อส่งเสริมการนำหลักการ 3R และเศรษฐกิจหมุนเวียนมาใช้ในการดำเนินงานเพื่อลดมลพิษจากขยะพลาสติก ซึ่งเป็นประโยชน์ต่อการขับเคลื่อนการดำเนินงานด้าน 3R ในประเทศไทย รวมทั้งเป็นการสร้างหุ้นส่วนความร่วมมือระหว่างประเทศ และองค์กรที่เกี่ยวข้อง อันจะนำไปสู่การพัฒนา ปรับปรุงระบบบริหารจัดการขยะมูลฝอยในประเทศให้ครบวงจร ทันสมัย และเป็นไปตามหลักสากล ทั้งนี้ปฏิญญา 3R กรุงเทพ เป็นปฏิญญาแบบสมัครใจและไม่มีผลผูกพันทางกฎหมาย

 2. ตระหนักถึงสภาพแวดล้อมชายฝั่งและทะเลในฐานะที่เป็นพื้นฐานที่สำคัญสำหรับการพัฒนาการท่องเที่ยวอย่างยั่งยืน ซึ่งเป็นความมั่นคงทางเศรษฐกิจของประเทศในภูมิภาคเอเชียและแปซิฟิก โดยเฉพาะประเทศกำลังพัฒนาเกาะขนาดเล็ก รวมทั้งตระหนักถึงความสำคัญของหลักการ 3R และเศรษฐกิจแบบหมุนเวียน ซึ่งภาคเอกชนธุรกิจและอุตสาหกรรมจะมีบทบาทที่สำคัญของการมีส่วนร่วมในการบูรณาการการดำเนินการหลักการ 3R ของธุรกิจของตน เช่น การมีความรับผิดชอบต่อสังคม และความรับผิดชอบของผู้ผลิต เป็นต้น เพื่อนำไปสู่ความ ท้าทายด้านการพัฒนาที่ยั่งยืนของประเทศในภูมิภาคเอเชียและแปซิฟิก

 3. ยืนยันถึงความตั้งใจของแต่ละประเทศ ที่จะดำเนินการตามกรอบโปรแกรม 10 ปี ว่าด้วยการผลิตและการบริโภคที่ยั่งยืน และการดำเนินงานตามเป้าหมายการพัฒนาที่ยั่งยืนที่ 12 (รูปแบบการผลิตและการบริโภคที่ยั่งยืน) รวมถึงเป้าหมายที่สำคัญทั้งหมด ซึ่งต้องมีการจัดการสิ่งแวดล้อมที่ครบวงจรตามกรอบสากลที่ตกลงกัน ในการลดการปล่อยของเสียสู่อากาศ น้ำ และดิน เพื่อลดผลกระทบต่อสุขภาพของมนุษย์และสิ่งแวดล้อม โดยใช้หลักการการป้องกัน การลด การรีไซเคิล และการนำกลับมาใช้ใหม่ เพื่อนำไปสู่การจัดการอย่างยั่งยืนและการใช้ทรัพยากรธรรมชาติอย่างมีประสิทธิภาพ

 4. บันทึกถึงความท้าทายของพลาสติกและมลพิษจากขยะพลาสติกที่เป็นประเด็นสำคัญทั่วโลก โดยเฉพาะอย่างยิ่งพลาสติกในทะเล กระแสน้ำ และมหาสมุทร ที่มีการพัดพาไหลข้ามประเทศ ดังนั้น จึงเป็นความรับผิดชอบร่วมกันของทุกประเทศ และเน้นย้ำถึงมลพิษจากขยะพลาสติกที่กลายเป็นปัญหาสำคัญในภูมิภาคเอเชียและแปซิฟิก รวมถึงประเทศกำลังพัฒนาที่เป็นเกาะขนาดเล็ก ซึ่งพลาสติกส่วนใหญ่ไม่ได้ย่อยสลายอย่างแท้จริง แต่แตกตัวออกเป็นอนุภาคขนาดเล็กจำนวนมากและยังคงอยู่เป็นร้อย ๆ ปี ก่อให้เกิดผลกระทบต่อสิ่งแวดล้อมทางทะเลและชายฝั่ง

 5. ร่วมกันพัฒนานโยบาย 3R ที่มีประสิทธิภาพ โปรแกรมต่าง ๆ รวมถึงการพัฒนาโครงสร้างพื้นฐานเพื่อยกระดับของการรีไซเคิลพลาสติกในระบบเศรษฐกิจด้วยการเพิ่มโอกาสในการนำกลับมาใช้ซ้ำและการป้องกันการรั่วไหลของขยะพลาสติกสู่สิ่งแวดล้อมชายฝั่งและทะเล สนับสนุนโครงการวิจัยและพัฒนาต่าง ๆ และใช้นวัตกรรมสำหรับรูปแบบธุรกิจใหม่และยั่งยืน ซึ่งจะส่งเสริมเศรษฐกิจแบบหมุนเวียนห่วงโซอุปทานที่เป็นมิตรต่อสิ่งแวดล้อม และทางเลือกในการใช้ผลิตภัณฑ์พลาสติกแบบใช้ครั้งเดียว เช่น การใช้ผลิตภัณฑ์ย่อยสลายได้ การออกแบบผลิตภัณฑ์พลาสติกที่เป็นมิตรกับสิ่งแวดล้อม เป็นต้น ในขณะเดียวกันก็ต้องส่งเสริมพฤติกรรมของผู้บริโภคให้ใช้และซื้อผลิตภัณฑ์ที่เป็นมิตรต่อสิ่งแวดล้อม

|  |
| --- |
| **แต่งตั้ง** |

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายธีรพล สุขมาก** นายแพทย์เชี่ยวชาญ (ด้านเวชกรรม สาขาอายุรกรรม) กลุ่มงานอายุรกรรม โรงพยาบาลทุ่งสง สำนักงานสาธารณสุขจังหวัดนครศรีธรรมราช สำนักงานปลัดกระทรวง ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาอายุรกรรม) กลุ่มงานอายุรกรรม โรงพยาบาลทุ่งสง สำนักงานสาธารณสุขจังหวัดนครศรีธรรมราช สำนักงานปลัดกระทรวง กระทรวงสาธารณสุข ตั้งแต่วันที่ 23 สิงหาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายพีระพล พูลทวี** ผู้ช่วยเลขาธิการคณะกรรมการการอาชีวศึกษา สำนักงานคณะกรรมการการอาชีวศึกษา ให้ดำรงตำแหน่ง รองเลขาธิการคณะกรรมการการอาชีวศึกษา สำนักงานคณะกรรมการการอาชีวศึกษา กระทรวงศึกษาธิการ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**18. เรื่อง การแต่งตั้งกรรมการในคณะกรรมการธนาคารเพื่อการส่งออกและนำเข้าแห่งประเทศไทย**

 คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอแต่งตั้ง **นายประเสริฐ ภัทรดิลก** เป็นกรรมการในคณะกรรมการธนาคารเพื่อการส่งออกและนำเข้าแห่งประเทศไทย (ธสน.) แทน นายนพพร เทพสิทธา ที่มีอายุครบหกสิบห้าปีบริบูรณ์ ทั้งนี้ ตั้งแต่วันที่ 26 กุมภาพันธ์ 2562 เป็นต้นไป

**19. เรื่อง การแต่งตั้งกรรมการผู้ทรงคุณวุฒิด้านเศรษฐกิจ การเงิน การคลัง ธุรกิจ และการบริการในคณะกรรมการสภาการศึกษา แทนกรรมการผู้ทรงคุณวุฒิที่พ้นจากตำแหน่งก่อนครบวาระ**

 คณะรัฐมนตรีมีมติรับทราบและเห็นชอบตามที่กระทรวงศึกษาธิการเสนอ ดังนี้

 1. รับทราบกรณี นายณรงค์ศักดิ์ ภูมิศรีสอาด กรรมการผู้ทรงคุณวุฒิด้านเศรษฐกิจ การเงิน การคลัง ธุรกิจ และการบริการในคณะกรรมการสภาการศึกษา พ้นจากตำแหน่งเนื่องจากลาออก เมื่อวันที่ 15 พฤศจิกายน 2561

 2. เห็นชอบแต่งตั้ง **ศาสตราจารย์ดิเรก ปัทมสิริวัฒน์** เป็นกรรมการผู้ทรงคุณวุฒิด้านเศรษฐกิจ การเงิน การคลัง ธุรกิจ และการบริการในคณะกรรมการสภาการศึกษา แทนผู้ที่ลาออก

 ทั้งนี้ ตั้งแต่วันที่ 26 กุมภาพันธ์ 2562 เป็นต้นไป และให้กระทรวงศึกษาธิการดำเนินการแต่งตั้งกรรมการผู้ทรงคุณวุฒิในคณะกรรมการสภาการศึกษาในครั้งต่อไปให้เป็นไปตามกรอบระยะเวลาที่กฎหมายกำหนดไว้อย่างเคร่งครัด ตามนัยมติคณะรัฐมนตรีเมื่อวันที่ 23 กุมภาพันธ์ 2559 เรื่อง การดำเนินการแต่งตั้งกรรมการในคณะกรรมการต่าง ๆ ตามที่กฎหมายบัญญัติให้เป็นไปตามกรอบระยะเวลาตามกฎหมาย

.................